Fazura Kini Bergelar Penyanyi Dan Bakal Lancarkan Single Sendiri

Nampaknya semakin berkembang portfolio kerjaya Nur Fazura sejak akhir akhir ini. Selepas beliau berjaya menjadi selebriti pertama mempunyai program realiti TV sendiri melalui saluran E!, selebriti itu kini mengorak langkah sekali lagi untuk bergelar penyanyi pula.

BACA: Fazura Bakal Muncul Dengan Program Realiti TV Ala Kim Kardashian

Secara eksklusif di pentas konsert ulangtahun EH! ke 15 baru baru ini Nur Fazura mendendangkan sebuah lagu terbaru berjudul Sayangi Dirimu yang difahamkan merupakan single pertama beliau yang bakal dilancarkan tidak lama lagi.

Menerusi akaun Instagram beliau juga Fazura meluahkan rasa bersyukur kerana impiannya sejak dahulu lagi untuk bergelar penyanyi kini sudah pun tercapai.

“Ever since iI was a little girl, before I did a film or designed a dress, I always wanted to be a singer. I‘m so very grateful to Allah SWT. Indeed, he knows best and the perfect time for everything”

Dengarkan nyanyian lagu Sayangi Dirimu oleh Fazura melalui video di bawah. Enjoice! (rtky/m)


Nabila Huda Ketepikan Kontroversi Dan Bersyukur Bakat Dihargai

Pelakon yang kini semakin hangat di pentas lakonan, Nabila Huda akhirnya memenangi anugerah Pelakon Pembantu Wanita Terbaik menerusi drama Balqis‘setelah berjuang dalam industri seni selama 14 tahun di Anugerah Skrin 2014 baru baru ini.

Dia yang tidak menjangkakan kemenangan tersebut berpihak pada dirinya pada malam tersebut agak sebak apabila memberikan ucapan kemenangannya lalu terlupa untuk mengucapkan ribuan terima kasih kepada keluarga terutamanya bapa dan ibunya yang banyak memberikan sokongan semenjak dia berkecimpung dalam industri lakonan tanah air.

“Alhamdulillah ini hasilnya hari ini, ASK tercalon buat kali pertama selepas 14 tahun dan menang. Saya seorang yang biasa sahaja tidak harap apa-apa cuma saya perlukan orang untuk menghargai bakat saya itu sahaja,” kata Nabila Huda.

Kontroversi yang membabitkan dirinya sebelum ini, tidak menganggu tumpuan dirinya untuk terus berkarya dengan baik dan terbukti dia kini adalah sebaris dengan pelakon ternama tanah air.

Tidak mahu lagi untuk bercakap mengenai kontroversi Nabila Huda kini optimis untuk memberikan yang terbaik lagi selepas ini, dan turut memberitahu bahawa lebih menyukai watak berat yang dibawanya seperti dalam drama Balqis yang tidak memerlukan sebarang make-up.

“Ketepikanlah kontroversi yang pernah melanda saya sebelum ini, hari ini saya bersyukur dan gembira sekali kerana hasil usaha selama ini. Cuma rasa terkilan sebab tak dapat ucapkan terima kasih buat keluarga saya yang tercinta dan menyokong saya selama ini”

“Tapi bersyukur juga kerana papa berada bersama saya malam ini. Saya suka watak yang berat, seperti dalam drama Balqis kerana watak sebegitu lebih dekat dengan penonton. Watak seperti itu juga tidak memerlukan untuk saya bersolek, dan sepanjang melakonkan watak tersebut saya tidak langsung bersolek dengan muka yang seperti itu,” katanya mengakhiri perbualan. (rtky/hfz)


Firman Diumumkan Juara AF 2014, Bawa Pulang Hadiah RM50,000

Bertempat di Majlis Bandaraya Shah Alam (MBSA) tercipta sejarah apabila Akademi Fantasia 2014 telah berjaya melahirkan sebutir bintang dengan kemenangan Mhd Firman Bin Basir atau lebih senang dikenali sebagai Firman yang berasal dari Sabah.

Firman telah berjaya mengenepikan 4 peserta lain dengan membawakan 2 buah lagu yang berjudul Kejoraku Bersatu (Search) dan lagu kedua Di Pintu Mu ciptaan M. Nasir sepenuhnya.

Persembahan yang cukup memukau penonton di Auditorium MBSA melayakkannya membawa pulang hadiah wang tunai bernilai RM 50,000 beserta sebuah kereta Toyota Vios, pakej percutian ke Osaka untuk seorang tajaan HNH Tours dan beserta trofi sumbangan Astro.

Menariknya di sini Firman memberitahu yang wang kemenangannya itu mahu menunaikan hasrat untuk membawa kedua-dua ibu bapanya menunaikan umrah dan selebihnya ingin mendermakan wang kemenangannya itu ke Gaza.

“Saya pernah lalui kepayahan dan kesusahan. Jadi, saya sedar bagaimana sukar pun hidup saya, ada lagi yang lebih susah dari saya,” katanya ringkas.

Manakala tempat kedua disandang oleh pelajar yang berasal daripada Melaka iaitu Mohd Razman atau lebih popular dikenali sebagai Aman. Dia membawa 2 buah lagu berjudul Mewangi nyanyian asal Akim Ahmad dan lagu keduanya Without You dicipta sepenuhnya oleh Awi Rafael.

Aman berjaya membawa pulang wang tunai berjumlah RM 30000 beserta sebuah kereta Perodua Myvi, pakej percutian ke Osaka Jepun untuk seorang tajaan HNH Tours, beserta trofi.

Tempat ketiga dimenangi oleh Ewal, tempat ke-4 dimenangi oleh Nuha dan tempat ke-5 dimenangi oleh Adel. Sekalung Tahniah kami ucapkan dan selamat datang ke industri hiburan tanah air buat kesemua pelajar AF2014. Jumpa anda semua di dunia realiti hiburan. (rtky/hfz)


Sekitar Istiadat Persandingan TMJ & Che Puan Khaleeda Bustamam

Sabtu lalu telah berlangsung istiadat persandingan Tunku Mahkota Johor, Tunku Ismail Sultan Ibrahim dan Che Puan Khaleeda Bustamam berlangsung dengan meriah serta mengikut istiadat diraja Johor di Istana Besar, Johor Bahru.

Lebih 1,200 tetamu termasuk Perdana Menteri Datuk Seri Najib Tun Razak, Sultan Brunei Sultan Hassanal Bolkiah, Perdana Menteri Singapura Lee Hsien Loong & Menteri Besar Johor, Datuk Seri Mohamed Khaled Nordin hadir memeriahkan istiadat.

Pasangan tersebut yang dinikahkan pada 24 Oktober lalu kelihatan anggun dengan Tunku Ismail mengenakan pakaian istiadat ketenteraan manakala Che Puan Khaleeda mengenakan busana berwarna putih — kedua duanya nampak penuh berseri malam itu.

Istiadat persandingan Tunku Ismail dan Che‘ Puan Khaleeda itu dapat disaksikan secara langsung menerusi dua skrin besar yang dipasang di Dataran Bandaraya.

Berikut beberapa keping gambar sekitar istiadat persandingan diraja TMJ dan Che Puan Khaleeda untuk tatapan anda ihsan Facebook rasmi Johor Darul Ta’zim. Enjoice! (rtky/m)


Elly Mazlein Selamat Bergelar Isteri Azmi Hatta Dengan Dua Kali Lafaz

Pelakon & penyanyi Elly Mazlein, 34, sah bergelar isteri kepada pengarah drama dan filem, Azmi Hatta, 39, dengan dua kali lafaz pagi ini.

Majlis pernikahan pasangan ini berlangsung di Surau As Sakinah. Pemilihan surau berkenaan juga kerana pusara arwah ibu Elly Mazlein, Sabariah Yoon yang terletak berdekatan

Pasangan ini dinikahkan oleh bapa pengantin perempuan, Syed Hanafi Syed Abdullah disaksikan Penolong Pendaftar Nikah Kariah Taman Putra Perdana, Ahmad Baie Jaafar. Elly menyerahkan sembilan dulang dan dibalas tujuh dulang oleh suaminya. Elly menerima mas kahwin RM300 dan wang hantaran pula dirahsiakan.

“Dalam gembira segala galanya berjalan seperti dirancang, hati saya bercampur baur. Sebak kerana ibu sudah tiada untuk menyaksikan hari bersejarah ini. Saya dan suami pun sepakat untuk tidak mengadakan sebarang majlis selanjutnya”

“Dengan fasa baru ini, saya mahu menjadi isteri yang terbaik. Suami pun tak menghalang kerjaya lakonan. Selepas ini pun saya tak memilih watak tapi keutamaan lebih kepada rumah tangga. Tawaran berlakon pun saya terima sekitar KL saja,” kata Elly Mazlein. (rtky/m)


Dynas Mokhtar Sah Bercerai

Sekitar Februari 2014 yang lalu, timbul khabar angin yang mengatakan pelakon Dynas Mokhtar sudah bercerai dengan suaminya, Hafizy Hafiz namun ianya dinafikan oleh empunya badan hingga beberapa bulan selepas itu — masih mengatakan semuanya baik sahaja.

Namun menerusi temubual eksklusif dengan Berita Harian hari ini, Dynas Mokhtar akhirnya buka mulut dan mengakui yang kisah penceraian mereka pada Februari lalu benar belaka dan mereka sudah pun tamat tempoh edah sekitar Mei yang lalu.

“Masalah komunikasi menyebabkan hubungan kami jadi hambar. Tak macam di awal perkahwinan komunikasi menjadi teras kekuatan kami. Kami berkongsi itu dan ini. Tapi ketika kami bergelut mempertahankan perkahwinan ini, masing masing buat hal sendiri,” jelasnya.

Dynas Mokhtar menambah yang pada mulanya masalah mereka hanya perkara kecil namun ianya berlarutan sehingga tidak dapat dibendung lagi. Tetapi, beliau menafikan yang ianya berpunca dari isu bekas suaminya itu yang tidak mempunyai kewangan yang stabil.

“Kami pernah cuba untuk mengatasi kehambaran yang timbul tapi ternyata perpisahan menjadi jalan terakhir buat kami. Kami masih menjadi kawan baik biarpun sudah tidak bersama malah beraya naik satu kereta dengan anak anak,” tambahnya lagi.

Perkahwinan yang dibina bersama Hafiz Hafizy pada 15 Mac 2008 terpisah secara rasmi pada 25 Februari lalu di Mahkamah Tinggi Syariah Wilayah Persekutuan KL. (rtky/m)


M.Nasir Terima Ijazah Kehormat Doktor Falsafah Dari UUM

Hari ini menerusi akaun Facebook beliau, Dato’ M.Nasir kongsikan beberapa keping gambar yang diambil sekitar majlis penganugerahan ijazah kehormat Doktor Falsafah dalam bidang Pengurusan Industri Kreatif dari Universiti Utara Malaysia (UUM).

M. Nasir menerima ijazah kehormat tersebut sumbangan beliau dalam bidang muzik dan menjadi komposer dengan pendapatan tertinggi selama 14 tahun berturut-turut.

Ketika dihubungi pihak Astro Awani, M. Nasir meluahkan rasa terharu dan turut bersyukur atas penghargaan yang diberikan oleh pihak UUM.

“Saya terharu dan bersyukur dengan ijazah kehormat ini. Terima kasih kepada pihak UUM yang menghargai sumbangan saya dalam bidang muzik,” ujarnya. (rtky/m)


Gaya Selebriti Di Karpet Merah Anugerah Skrin 2014 (ASK 2014)

Seperti malam malam anugerah yang lainnya, kemeriahan malam kemuncak Anugerah Skrin 2014 (ASK 2014) pastinya diserikan dengan perjalanan karpet merah meriah dengan kehadiran para selebriti tempatan yang hadir dengan fesyen terkini masing masing.

Mengambil tema Anggun & Prestij, karpet merah ASK 2014 kali ini dimeriahkan dengan kehadiran nama nama besar dalam industri drama dan perfileman termasuklah Zul Ariffin, Nabila Huda, Rusdi Ramli, Sharifah Amani, Fizz Fairuz dan ramai lagi.

ASK 2014 bersiaran secara langsung di TV3 dari Pusat Dagangan Dunia Putra (PWTC). (rtky/m)


Che Ta & Zain Saidin Pilih Nama Aaisyah Dhia Rana Untuk Anak Mereka

Terjawab akhirnya teka teki apakah nama yang diberikan oleh pasangan Rozita Che Wan dan Zain Saidin buat anak sulung mereka hari ini. Menerusi program HLIVE! sebentar tadi, Zain Saidin sendiri tampil mengumumkan secara eksklusif.

Pasangan itu telah sepakat untuk memilih nama Aaisyah Dhia Rana untuk puteri sulung mereka yang merupakan gabungan pilihan nama Zain Saidin dan Rozita Che Wan.

Aaisyah merupakan nama ibu Zain Saidin selepas berhijrah masuk ke agama Islam dan Dhia Rana merupakan pilihan Rozita Che Wan yang membawa maksud sinar kecantikan.

Rozita Che Wan selamat melahirkan anak pertama hasil perkongsian hidup dengan Zain Saidin di Pusat Perubatan Ampang Puteri pada 1 November lalu. (rtky/m)


David Beckham Turun Malaysia Untuk Promosi Jenama Wiski Baru

Sekitar Mac 2014 lalu, ramai peminat berharap mereka boleh melihat kelibat David Beckham di anugeraj sukan dunia yang berlangsung di Kuala Lumpur ketika itu namun harapan tinggal hanya harapan. Tetapi, ini satu berita baik untuk anda peminat susuk popular dunia sukan ini.

Bersempena dengan pelancaran jenama wiski baru Haig Club™ yang dikeluarkan oleh pengeluar minuman beralkohol ternama dunia Diageo, David Beckham akan hadir memeriahkan majlis bersama ikon fesyen Malaysia, Datuk Jimmy Choo.

Haig Club™ merupakan idea kerjasama antara Diageo, David Beckham ahli perniagaan terkemuka Britain Simon Fuller. Majlis pelancaran jenama baru itu akan berlangsung pada 12 November 2014 yang kami pasti tidak akan dibuka kepaa umum.

Mungkin anda boleh intip, mana tahu David Beckham pergi bersiar siar di Wangsa Walk. (rtky/m)


Tidak Mampu Nyanyi Live, Nomad Tekad Berhenti Jadi Penyanyi

Anda mesti masih ingat dengan pelantun lagu popular Tetap Menantimu yang menjadi siulan ramai tidak berapa lama dahulu, Nomad. Hari ini ada berita kurang gembira buat para peminatnya selepas penyanyi ini mengambik keputusan drastik untuk berhenti menyanyi.

Bercakap kepada Harian Metro, Nomad mengakui yang beliau akan mengundur diri seketika dari bidang nyanyian bagi memperbaiki kelemahan dirinya sendiri dan bukannya kerana masalah dengan syarikat naungannya.

“Saya tidak ada isu atau masalah apa-apa dengan mana-mana pihak termasuk pengurusan. Cuma yang menjadi dilema adalah diri saya sendiri yang masih gugup dan tidak boleh menyanyi secara langsung dengan baik setiap kali dipanggil untuk persembahan program TV (televisyen)”

“Ini bukan perkara baru dan tetap berlaku sampai sekarang. Banyak kali ditegur dan sudah macam macam usaha saya buat tapi tetap sama. Jadi saya fikir sudah tiba masa saya ambil inisiatif untuk berehat dan perbaiki kekurangan itu daripada terus menyusahkan orang lain,” jelasnya.

Nomad turut mengakui ini satu keputusan yang berat buat dirinya namun kami percaya jika ianya satu tempoh yang baik untuk perbaiki diri, mungkin satu hari Nomad akan kembali ke persada hiburan tanah air dengan bakat yang lebih besar. (rtky/m)


Cinta & Rangga Kembali Dalam Sekuel Pendek 'Ada Apa Dengan Cinta'

Buat para peminat filem romantis zaman remaja Ada Apa Dengan Cinta (AADC) ini merupakan satu berita gembira untuk anda semua apabila watak Cinta & Rangga kembali dalam sebuah filem pendek yang dibawakan khas oleh aplikasi LINE.

Sekuel pendek berdurasi 10 minit ini mengambil tempat 12 tahun selepas berakhirnya kisah Cinta dan Rangga di lapangan terbang selepas si jejaka mengambil keputusan untuk melanjutkan pelajaran di bumi Amerika Syarikat meninggalkan Cinta.

Nicholas Saputra & Dian Sastrowardoyo serta pembawa watak lain Maura, Milli, Karmen dan Alya kembali dalam filem pendek ini untuk mengubati kerinduan anda semua.

“Ini awal, bukannya akhir. Mudah-mudahan this is new beginning of something. Filem AADC itu berakhir di airport, tapi akan ada sesuatu yang baru,” ulas Nicholas Saputra tentang sekuel pendek ini seperti dilaporkan media Indonesia baru baru ini.

Nak tahu apa terjadi antara Cinta & Rangga ketika ini, saksikan filem pendek di atas. (rtky/m)


Fasha Sandha Telah Selamat Melahirkan Bayi Perempuan, Tahniah!

Menerusi kemaskini terbaru menerusi akaun Instagram, suami kepada Fasha Sandha mengirimkan sekeping gambar memaklumkan yang pelakon itu sudah selamat melahirkan seorang bayi perempuan hari ini yang juga merupakan anak kedua pasangan ini.

Anak perempuan ini sudah pun diberi nama Putri Raysha Jemaimah dan Jejai juga memaklumkan yang kedua dua ibu dan anak dalam keadaan sihat.

Fasha Sandha melahirkan bayi perempuan seberat 2.8 kilogram itu sekitar jam 9.00 pagi tadi.


Sering Dilanda Kontroversi, Aliff Aziz Tak Cadang Berhenti Menyanyi

Artis yang berasal dari Singapura ini, telah mengejutkan pelbagai pihak apabila telah ditahan oleh pihak berkuasa Singapura atas tuduhan mencuri telefon bimbit, dan yang terbaru adalah dikatakan bahawa Aliff Aziz telah lari dari set penggambaran. Berikutan itu sekali lagi penyanyi muda yang berusia 23 tahun ini dikecam oleh banyak pihak.

“Saya tak nafikan ketika itu terlalu banyak perkara yang saya perlu tangani. Pada waktu yang sama juga banyak perkara yang kena buat. Di situ pun sudah jadi satu percanggahan. Mungkin saya penat, tetapi bukanlah alasan. Saya ingin memohon maaf kepada semua yang terlibat dalam produksi dan juga yang kurang senang dengan tingkah laku saya”

BACA: Aliff Aziz Masuk Hospital Di Singapura Gara Gara Mabuk Teruk?

“Pengajaran yang saya dapati ialah saya tidak boleh mengambil dua pekerjaan dalam satu masa, saya kena fokus pada satu kerja sahaja,” ujarnya bersungguh.

Manakala kesnya sebelum ini iaitu ditahan atas tuduhan mencuri telefon bimbit sudah terjawab di media massa tempatan pada 4 bulan yang lepas. Umumnya di sini kita ketahui bahawa Aliff Aziz tidak bersalah dan dia seperti tarsalah waktu, masa dan hari apabila ke tempat tersebut dan dituduh atas tuduhan mencuri.

Bagaimanapun, kesnya itu telah selesai apabila telah membayar saman atas nasihat peguamnya sendiri untuk tidak memanjangkan kes yang boleh mengambil masa selama setahun.

Disebabkan kes tersebut segala gerak kerja, mental dan emosi anak muda yang popular dengan lagu Sayang Sayang tergendala. Ini termasuklah juga dengan kerja pembikinan albumnya yang sedikit terganggu gara-gara kejadian tersebut.

Sementara itu, sepahit atau seburuk mana kontroversi yang dihadapinya, Aliff Aziz tetap optimis dan berfikiran positif ingin menjadikan semua itu sebagai satu pengalaman & pengajaran berguna buat dirinya. Begitu juga dengan kerjaya nyanyian yang tidak akan sesekali ditinggalkan walaupun kontroversi tersebut sedikit sebanyak mencalarkan imejnya.

“Saya tidak nafikan bahawa saya sedikit tertekan apabila kontroversi melanda diri saya. Tapi kalau nak cakap berhenti menyanyi memang tidak sama sekali kerana saya percaya ada hikmah di sebalik setiap kejadian yang berlaku”

“Benda ini banyak mengajar saya dan selama empat bulan banyak perkara yang telah berlaku dan cukup mematangkan diri saya,” tambah Aliff Aziz yang ditemui di majlis pra dengar albumnya yang bakal dikeluarkan tidak lama lagi. (rtky/hfz)


Fara Fauzana Terima Master Tanpa Pergi Ke Kelas Dari Kolej Universiti

Atau melakukan sebarang kerja khusus seperti pelajar kebiasaannya. Namun, ini merupakan Ijazah Kehormat Sarjana yang secara lazimnya diberikan kepada individu sebagai tanda penghargaan atas sumbangan dalam bidang tertentu kepada masyarakat.

Dan, Ijazah Kehormat Sarjana dalam bidang Komunikasi Massa yang dianugerahkan kepada Fara Fauzana ini kami kira tepat dan kena kepada empunya badan walaupun ramai mengatakan terlalu awal untuk selebriti itu diberikan apa apa penghargaan akademik.

Menulis menerusi akaun sosial beliau, Fara Fauzana meluahkan rasa gembira dan berterima kasih dengan ijazah yang diterima dan berharap beliau boleh terus menjadi inspirasi. Oh ya, ijazah tersebut dianugerahkan oleh Geomatika University College.

“As said earlier saya tidak ke kelas. Saya pernah cuba untuk sambung pengajian peringkat master pada tahun 2004 namun disebabkan kekangan masa maka semua terhenti disitu”

“How do I get this master? Maybe ada yang memerhati sbb bila saya bekerja tidak pandang ke lain sisi kerana focus pada tugasan diberi. Alhamdulillah dan terima kasih kerana diri dihargai agar dapat memberi inspirasi kepada mereka yg masih mencari,” luah Fara Fauzana.

Tahniah buat Fara Fauzana atas pengiktirafan ini. Semoga lebih sukses selepas ini. (rtky/m)


Hubungan Dengan Izara, Adib Khalid Beri Masa Tiga Tahun Sebelum Kahwin

Rata rata peminat sudah tahu akan hubungan cinta yang terjalin antara pelakon Izara Aishah dan anak lelaki Datuk K, Adib Khalid ketika ini dan pastinya peluang bertemu dengan jejaka itu baru baru ini digunakan untuk bertanyakan tentang perkembangan ini.

Kini dilantik sebagai Ketua Pegawai Eksekutif (CEO) Tune Studios, Adib Khalid tidak menafikan kenyataan yang telah dikeluarkan Izara Aishah beberapa minggu lalu namun tidak mahu bercerita lebih lanjut kerana menganggap ianya terlalu peribadi.

“Kenyataan yang Izara Aishah beri kepada media sebelum ini adalah benar & kami memang saling mengenali. Cukuplah dia sahaja yang beri kenyataan bagi pihak saya kerana ia terlalu peribadi untuk diceritakan,” ujarnya seperti dilaporkan mStar Online hari ini.

Adib Khalid turut berkata yang beliau mahu mengambil masa selama tiga sehingga empat tahun untuk fokus pada kerjayanya sebelum memikirkan soal berumahtangga.

“Saya beri tempoh tiga hingga empat tahun untuk beri perhatian sepenuhnya kepada syarikat sebelum memikirkan soal peribadi atau berumah tangga. Buat masa sekarang ini belum masanya, kerana banyak perancangan dan strategi yang diatur untuk syarikat ini,” tambahnya. (rtky/m)


Aliff Aziz Masuk Hospital Kerana Mabuk?

Baru baru ini ada seorang individu telah meninggalkan satu komen menerusi akaun Instagram adik Aliff Aziz iaitu Aisyah Aziz mengatakan yang abangnay itu telah dimasukkan ke hospital sekitar jam 3.00 pagi kerana mabuk di Singapura pada 23 Oktober lalu.

Aliff Aziz yang ditemui Kosmo! hari ini mengakui yang beliau ada dimasukkan hospital baru baru ini dan sekitar jam 3.00 pagi namun bukanlah kerana beliau mabuk namun kerana masalah kesihatan yang dialaminya sejak akhir akhir ini.

“Saya mengaku ada dimasukkan ke hospital pada awal pagi, cuma lupa tarikhnya bila. Bagaimana pun, ia disebabkan saya telah pitam di rumah dan terpaksa dibawa ke hospital dengan ambulan”

“Sebenarnya saya ada masalah sukar membuang air kecil dan mengambil beberapa ubat yang diberikan doktor. Namun begitu, ubat berkenaan tidak sesuai dengan tubuh saya sehingga pada satu masa membuatkan saya pitam,” jelasnya tentang komen itu. (rtky/m)


Kes Buli: Wardina Safiyyah Kini Salahkan Pembikin Filem Gangster

Semalam tersebar di laman sosial sebuah video klip menunjukkan kes buli pelajar sekolah dirakam menerusi telefon bimbit dan ini mengundang pelbagai komen dari seluruh lapisan masyarakat dan Wardina Safiyyah secara semulajadi memberikan pandangan beliau.

Menulis menerusi akaun Facebook beliau, Wardina Safiyyah berpendapat kes buli yang terjadi kini adalah disebabkan filem gangster yang mengandungi unsur keganasan yang diterbitkan oleh pembikin filem tempatan selama ini.

“Kepada pembuat filem gangster ambillah sedikit tanggungjawab kerana beri inspirasi anak anak Melayu untuk membuli dan bertindak ala gangster. Cubalah letak tepi sikit kerakusan mahu keuntungan semata. Kita semua tahu anda mahukan untung dan anda untung kerana ramai yang mahu menonton filem gangster anda. Demand and supply bukan?”

“Jangan salahkan anda tapi salahkan penonton yang mahukannya? Fikirlah sikit kesan pada minda anak bangsa kalau ada secuit pun rasa tanggungjawab dalam diri. Atau anda tak peduli kesannya. Mengotori minda anak muda kita tak apa? Kononnya ada ‘pengajaran’ di hujung cerita?”

Wardina terus menulis dengan lanjut mengatakan anak anak muda mudah terpengaruh dengan aksi dan lakonan pelakon pujaan mereka dalam filem gangster dan akan mengambil peluang untuk beraksi seperti dalam filem jika punyai peluang, yakni membuli.

Malaysian Digest mendapatkan kenyataan pelakon yang sinonim dengan filem gangster, Rosyam Nor tentang perkara ini dan beliau berkata perkara ini tidak boleh diletakkan sepenuhnya atas bahu pembikin filem kerana ianya satu pengaruh individu.

“Kes buli bukan berlaku hari ini malah, filem berunsur gangster sudah banyak dihasilkan. Penonton hari ini yang menonton filem kisah gangster bukan dalam kalangan mereka yang bodoh yang tidak tahu menilai baik dan buruk. Sebaliknya, apa yang berlaku terhadap kes buli seperti ini adalah berpunca daripada pengaruh dalam diri masing-masing,” jelas Rosyam Nor. (rtky/m)


Erin Malek Minta Isu Foto Di Kelab Malam Tidak Diperbesarkan

Majlis perkahwinan pasangan ini yang meriah sebenarnya diselubungi oleh satu isu yang menjadi bualan ramai iaitu gambar pasangan Erin Malek dan suaminya yang berada di kelab hiburan selepas selesai resepsi perkahwinan mereka.

Juga, beberapa keping gambar menunjukkan Erin Malek asyik berpesta di kelab hiburan beberapa hari sebelum majlis berlangsung juga menjadi tumpuan ramai.

BACA: Erin Malek & Suami Difitnah Ke Kelab Malam Selepas Resepsi Perkahwinan

Bercakap kepada mStar Online hari ini Erin Malek meminta supaya isu itu tidak diperbesarkan dan menganggap ianya perkara yang sudah berlalu dan tidak perlu diungkit.

“Benda itu sudah berlalu dan saya sendiri tak mahu komen panjang. Yang penting, suami, keluarga mertua termasuklah keluarga saya sendiri tahu mengenai perkara tersebut,” jelas Erin Malek yang baru pulang berbulan madu bersama suaminya dari Amerika Syarikat.

“Ini merupakan kunjungan pertama kami di LA dan Vegas. Alhamdulillah, percutian kami amat menyeronokkan. Tiada sebarang perancangan yang teliti sebaliknya kami redah saja apa-apa yang menarik untuk dikunjungi. Di Vegas, kami juga sempat menyaksikan persembahan penyanyi antarabangsa, Britney Spears,” tambahnya lagi. (rtky/m)


Tampil Bertudung, Umie Aida Elak Babak Bersentuhan Dalam Lakonan

Lama kita tidak melihat lakonan Umie Aida di kaca televisyen selepas beliau mengambil keputusan untuk tampil dengan imej bertudung namun pelakon ini menjelaskan ada sebab sebab tertentu kenapa beliau tidak muncul dalam mana mana produksi.

“Selepas bertudung, memang ada beberapa tawaran lakonan yang saya terima. Tapi buat masa ini belum ada yang bersesuaian. Karakter apa yang ditawarkan itu bukan masalahnya, tetapi batas batas yang perlu saya ambil kira”

“Sebolehnya memang saya elakkan babak bersentuhan jadi saya terpaksa tolak beberapa tawaran kerana tidak mahu menyusahkan produksi lain. Sebagai seorang pelakon saya faham situasi pihak produksi, jadi lebih baik saya tolak,” jelas Umie Aida kepada Sinar Harian.

Beliau juga baru baru ini telah mememangi anugerah Pelakon Pembantu Wanita Terbaik di Festival Filem Malaysia ke 26 (FFM 26) dan menganggap kemenangan itu satu rezeki yang menyebelahi dirinya kerana calon lain juga bukan calang calang hebatnya. (rtky/m)


Diana Danielle Buat Perangai Lagi?

Ini bukan pertama kali rasanya Diana Danielle buat segelintir pengamal media berkecil hati dengan sikapnya tetapi kami pasti setiap kali perkara ini terjadi, pelakon filem Hanyut ini pula alasan beliau yang tersendiri ‘kan?

Baru baru ini, Diana Danielle telah menghadiri sebuah majlis pelancaran produk yang melantik dirinya sebagai jurucakap namun kelibat beliau terus hilang dari pandangan sejurus selesai majlis tersebut dan meninggalkan pihak media yang menunggu untuk menemubual.

Pihak media sedia maklum yang beliau bergegas ke majlis tersebut selepas tiba dari Jakarta tetapi tindakan menghilangkan diri tanpa memaklumkan terlebih awal kepada mereka yang menunggu dikesali ramai yang hadir ketika itu.

Salah seorang teman media berkata, beliau dimaklumkan PRO mengatakan Diana bergegas balik kerana terlalu mengantuk akibat tidak cukup tidur selepas baru pulang dari luar negara.

Untuk mendapat kepastian, seorang lagi teman media cuba menghubungi pengurus Diana Danielle yang juga dipercayai meninggalkan majlis tersebut lebih awal. Malangnya kata pengurus itu, dia cuba menghubungi Diana tetapi isteri Farid Kamil itu tidak menjawab panggilan. (rtky/fr)


Awal Ashaari Berang Dengan Pengiklan Di Akaun Instagram

Bukan pertama kali rasanya selebriti naik angin dengan mereka yang melakukan spam atau iklan secara bertubi tubi di akaun Instagram yang popular. Perkara ini sudah pun disebut berkali kali oleh selebriti lain sebelum ini — yang terbaru, Awal Ashaari.

Menerusi kiriman terbaru beliau di Instagram, Awal Ashaari nampaknya hilang sabar dengan sikap segelintir pengikut beliau yang tidak sudah sudah meninggalkan komen mempromosikan perniagaan mereka di Instagram beliau sehingga mengganggu pengikut lain.

BACA: Scha al-Yahya Mengaku Awal Ashaari Lebih Pandai Urus & Jaga Anak

“Aku tak nak tepung kek, aku tak nak kain cadar Burberry, aku tak nak kahwin bajet, aku tak nak kurus dalam masa lima hari, aku tak nak business partnership, aku tak nak wallpaper murah! Kalau aku nak, aku pergi cari di kedai, bukan pada ruangan komen Instagram orang!”

“It’s really annoying and our community is starting to get really bored by these ‘low cost marketing strategies’ and behaviors,” tulis Awal Ashaari meluahkan perasan beliau.

Dalam satu komen balas kepada seorang peminat, Awal Ashaari juga dilihat hilang sabar sehingga mengeluarkan pertanyaan sama ada individu itu bodoh atau apa — dipercayai juga kerana komen berunsur promosi yang ditinggalkan individu itu.

Macam macam perangai peminat di Instagram. Boleh mula cari cara lain untuk memasarkan apa yang anda jual selepas ini tanpa mengganggu privasi orang ‘kan? (rtky/m)


Kes Awie Cederakan Isteri Mula Dibicara 13 Januari 2015

Mahkamah Majistret Ampang semalam menetapkan 13 dan 14 Januari tahun hadapan perbicaraan kes penyanyi dan pelakon popular, Awie yang didakwa mencederakan isterinya di rumah mereka di Taman Ukay Bistari, Hulu Klang, Jun lalu.

BACA: Pendakwa Raya Mohon Diberi Lebih Masa Kemuka Bukti Kes Awie Pukul Isteri

Majistret Ayuni Izzaty Sulaiman menetapkan tarikh itu selepas Timbalan Pendakwa Raya, Goh Ai Rene memaklumkan bahawa laporan forensik telah diserahkan kepada pihak pembelaan melalui peguam Hazman Harun, yang mewakili Awie.

Ketika pertama kali dihadapkan ke mahkamah pada 4 Julai lalu, Awie atau nama sebenar Ahmad Azhar Othman mengaku tidak bersalah terhadap pertuduhan sengaja menyebabkan kecederaan parah ke atas Rozana Misbun pada pukul 1.30 petang 2 Jun lalu.

Awie didakwa mengikut Seksyen 325 Kanun Keseksaan yang memperuntukkan hukuman penjara sehingga tujuh tahun dan denda jika sabit kesalahan. (rtky/m)


Hanez Suraya Akui Tidak Lagi Bersama Romie, Buka Lembaran Baru

Mungkin. Mungkin ini kisah terakhir tentang Hanez Suraya dan kekasihnya atau bekas kekasihnya Romie yang sudah menghiasi media sejak setahun yang lalu. Pelakon itu mengakui yang dirinya kini sudah tidak bersama dengan jejaka yang juga suami orang itu.

Ketika diminta mengulas hubungan cinta bersama Romie, Hanez Suraya menjelaskan yang beliau kini tidak lagi bersama Romie tetapi mereka masih berhubung sebagai kawan.

BACA: Masih Disenarai Hitam, Hanez Suraya Disingkir Terus Dari Produksi Telefilem?

“Saya anggap hubungan saya dengan dia tak ada jodoh. Tapi hubungan antara kami masih baik, tiada sebarang persengketaan yang terjadi. Saya sudah tidak mahu fikirkan. Jika selepas ini, kalau ada jodoh, adalah. Kalau tiada, tak mengapa,” jelas Hanez Suraya.

Seperti yang kita pernah dengar sebelum ini Hanez Suraya kini sedang mendalami ilmu selok belok perniagaan untuk jaminan masa hadapan selepas sedar kontroversi yang melanda dirinya sebelum ini boleh menjejaskan rezeki dan peluang berlakon.

“Buat masa sekarang biar semua benda berlalu dahulu. Saya sendiri dengan rasa rendah hati ingin memohon maaf kepada semua pihak jika ada salah dan silap saya sebelum ini. Apa yang terjadi, cukuplah. Biar saya buka lembaran baru selepas ini,” tambahnya lagi. (rtky/m)


Dato’ AC Mizal Nafi Minta Layanan VVIP

Pengacara, penyanyi & usahawan terkenal Dato’ AC Mizal menafikan yang dia sentiasa mahukan layanan yang bertaraf VVIP atau kelas A seperti didakwa ramai.

Bertemunya di majlis pelancaran duta produk L’rose Perfect Body di Royale Chulan Hotel kelmarin telah merungkaikan segala kemelut yang didakwa oleh pihak-pihak tertentu mengenai dirinya yang dikatakan semakin demand sejak akhir-akhir ini.

“Tidaklah saya tak begitu. Kalau saya membuat sesuatu pekerjaan seperti mengendalikan sesebuah rancangan saya akan terlibat dengan kandungan bagi setiap program tersebut dan saya tidak pernah meminta apa-apa keistimewaan”

“Saya pernah susah untuk dapat sebarang pekerjaan mahupun mengacarakan sesebuah program. Jadi apabila saya dapat saya perlu memastikan segala-galanya berjalan dengan lancar. Media pun tahu perangai saya macam mana,” katanya yang juga telah dilantik sebagai Duta kepada jenama produk pelangsingan badan L’rose bersama-sama isterinya, Datin Emylia Rosnaida.

Tambahnya lagi, sikapnya yang serius memungkinkan beliau dipandang negatif oleh orang-orang di sekelilingnya. Tegasnya sebagai seorang artis dan juga usahawan setiap perkara perlulah punyai matlamat dan hala tuju supaya tidak timbulnya masalah di kemudian hari.

“Saya seorang ahli perniagaan dan seorang artis jadi saya nak sesuatu benda tu kelihatan ‘perfect’ kerana kita tahu akan ada masalah sekiranya kita tidak membuatnya secara teliti. Bukan apa jika berlaku perkara-perkara yang tak diingini saya yang akan bertanggungjawab kerana saya orang yang berada di hadapan,” tambah AC Mizal lagi.

Sementara itu, hubungan Dato’ AC Mizal bersama dengan anak bekas isteri nampaknya semakin positif kerana beliau memberitahu yang mereka masih berhubungan seperti sedia kala, walaupun kini anak-anaknya telah menetap bersama dengan bekas isteri di Terengganu.

“Saya difahamkan bekas isteri saya sudah berkahwin dan kini menetap di Terengganu bersama anak-anak. Kerana itu, agak sukar untuk saya berjumpa dengan mereka”

“Tetapi kami saling bermesej bertanyakan khabar. Walaupun tidaklah seakrab mana, Alhamdulillah hubungan kami anak-beranak semakin pulih,” katanya yang mempunyai 2 orang anak lelaki iaitu, Shafiq dan Shabil hasil daripada perkahwinannya sebelum ini. (rtky/hfz)


Erra Fazira Akui Punya Teman Tapi Mesra

Hujung minggu lalu, satu laporan akhbar menyebut yang Erra Fazira kini dikatakan sudah temui seorang pengganti sebagai pasangan hidup dan jejaka bertuah itu merupakan seorang yang miliki reputasi sendiri sebagai orang kenamaan di Malaysia.

Dalam temubual bersama media baru baru ini Erra Fazira mengakui yang beliau sedang berkawan rapat dengan seseorang namun menolak lelaki itu merupakan seorang VVIP.

“Sejujurnya, jika ditanya tentang soal berkawan, ya, saya akui memang kini sedang berkawan rapat dengan seseorang. Namun, apabila ada cerita mengatakan lelaki tersebut adalah daripada golongan atasan, itu tidak benar sama sekali,” jelas Erra Fazira.

“Pada saya, jika berkawan, saya tidak menjalinkan sesuatu hubungan itu berdasarkan atas nama, pangkat atau harta. Saya lebih selesa memilih untuk berkawan dengan orang biasa”

Erra Fazira bagaimanapun enggan mendedahkan identiti lelaki yang sedang rapat dengan dirinya itu selain berkata sudah muak dengan gosip dan khabar angin yang sering mengaitkan dirinya dengan lelaki muda seperti sebelum ini.

“Umur saya sekarang sudah tidak sesuai untuk dijadikan bahan gosip atau publisiti kepada mana-mana pihak tertentu. Carilah pula artis-artis muda yang lain untuk dikorek cerita mereka. Apa yang penting saya sudah penat dan muak dengan semua gosip seperti itu,” tambahnya. (rtky/m)


Interstellar: Kisah Penjelajahan Angkasa Lepas & Kemanusian Yang Memukau

Sebenarnya, jika anda peminat tegar filem arahan Christopher Nolan tiada sebab anda untuk tidak pergi menonton filem terbaru beliau ini. Berhenti membaca dan terus periksa jadual tayangan di pawagam berhampiran anda, sekarang.

Filem pertama Christopher Nolan selepas trilogi Batman sebelum ini memang dinantikan ramai dan nampaknya penantian peminat tegar dan juga pemerhati filem berbaloi selepas Interstellar berjaya pamerkan sisi baru pengarah ini dalam bidang perfileman.

Interstellar mengambil tempat di masa hadapan yang tidak berapa jauh dari sekarang yang mana kita bangsa manusia berhadapan dengan kekurangan bekalan makanan kerana faktor cuaca bumi yang semakin tidak menentu dan perlukan alternatif segera.

Cooper lakonan Matthew McConaughey merupakan bekas jurutera hebat & juga juruterbang yang berpengalaman luas bersama NASA sebelum ini namun mengambil jalan untuk mengusahakan ladang beliau untuk makanan walaupun cuaca dan ribut tidak menentu.

Menemui cara canggih untuk meneroka angkasa lepas untuk alternatif kepada kehidupan di bumi, Cooper akhirnya meninggalkan bumi dengan sekumpulan kecil saintis termasuklah Brand lakonan Anne Hathaway untuk mencari rumah baru untuk kita semua.

Cooper turut meninggalkan anak perempuan beliau Murph yang dilakonkan oleh Mackenzie Foy & keluarganya untuk ekspedisi ini. Dan, sebenarnya hubungan Cooper dan anak perempuanya merupakan tunjang utama filem ini — lebih dari penjelajahan angkasa.

Ditulis oleh Christopher Nolan bersama adiknya Jonathan Nolan, filem Interstellar ini boleh dikata sebagai tribute kepada filem 2001: A Space Odyssey yang lebih menumpukan kepada emosi hubungan kekeluargaan dan kemanusian itu sendiri.

Anda akan terpesona dengan kemampuan Christopher Nolan untuk membuatkan anda ternganga dengan visual sepanjang filem dan dalam masa yang sama tersentuh dengan nasib juga masa hadapan umat manusia dalam filem ini.

Kami berani berikan filem ini 4.5 BIJI ROTIKAYA. Di pawagam bermula 6 November 2014 ini.


Che Ta Akui Bersolek Ketika Bersalin

Beberapa jam selepas beliau selamat melahirkan anak perempuan di sebuah hospital swasta di ibu negara, orang ramai mula bercerita tentang betapa comelnya anak sulung pasangan Rozita Che Wan dan Zain Saidin ini — tidak kurang juga memuji penampilan aktress itu.

Beberapa gambar yang tersebar sejak Sabtu lalu menunjukkan Rozita Che Wan yang kekal cantik walaupun baru sahaja bersalin dan ini menimbulkan kekaguman orang ramai akan kemampuan beliau untuk kekal dalam imej walaupun dalam keadaan begitu.

BACA: Che Ta, Zain Saidin Bakal Dedahkan Nama Anak Minggu Hadapan

Bercakap kepada Media Hiburan, beliau mengakui mengenakan solekan & bersiap ketika bersalin dan menganggap perkara itu biasa kerana pernah melakukannya sebelum ini.

“Memang saya bersolek dan bersiap. Bukan sebab nak masuk TV, tapi ketika melahirkan dua anak sebelum ini pun saya buat perkara sama. Malah, kalau ke mana-mana sekali pun, saya pasti akan bersiap,” ujar Che Ta ketika ditemu bual Media Hiburan Online.

“Saya memang nak bersalin normal. Malah doktor sendiri pun sarankan perkara sama sebab dua anak saya sebelum ini pun dilahirkan secara normal. Jadi tidak ada masalah untuk lakukan itu”

“Lahir sahaja anak dan ketika melihat wajahnya, saya rasa bersyukur dan gembira. Impian untuk memiliki anak perempuan dimakbulkan,” ujarnya meluahkan rasa gembira. (rtky/m)


Tengok Harith Iskander Kenakan Jejaka Ini Dengan Lagak Orang Busuk. Eww!

Anda pasti tertanya tanya bukan siapakah lelaki yang nampak busuk dalam video di atas sehingga anda di luar skrin komputer pun boleh ‘merasa’ busuk beliau.

Nyata beliau adalah Harith Iskander, raja komedi Malaysia yang bekerjasama untuk mengenakan seorang pemuda dengan personaliti busuk beliau selain beberapa elemen lain yang ia sebenarnya perkara sebenar yang berlaku dalam kehidupan seharian kita.

Bau kurang menyenangkan dalam kereta yang kita pandu bukan sahaja datang dari diri kita sendiri tetapi boleh jadi datangnya dari orang luar yang menumpang — contohnya bila kita terpaksa mengambil kawan kita yang baru lepas lepak di restoran mamak, siap tapau makanan.

Apatah lagi jika ada yang mahu mengikut pulang selepas bersenam di gym tanpa mandi terlebih dahulu, bau kaki mereka janganlah cerita. Terima kasih kepada Ambi Pur Car dengan rekaan baru kini semua itu bukan satu masalah besar.

Ambi Pur Car kini mampu menyerikan kereta anda dari bau bau kuat yang kurang enak sehingga 60 hari lamanya. Dan, ianya kini hadir dengan 4 rekaan baru untuk anda pilih sesuai dipadankan dengan gaya dan juga kereta anda. Lebih personaliti!

Dan, bermula 1 November 2014 anda boleh menyertai peraduan #smellytosmiley untuk menang 1 pakej percutian untuk dua orang ke Great Ocean Road, Australia. Oh yeah!

Caranya mudah sahaja, anda hanyalah perlu memuatnaik sekeping gambar bertemakan Smelly To Smiley dan muat naik ke akaun Instagram anda (yang perlu dibuka kepada umum) atau ke laman Facebook rasmi Ambi Pur Malaysia.

Beserta gambar tersebut, lengkapkan slogan “Kereta saya jadi #stresstofresh dengan Ambi Pur kerana…” dengan tidak melebihi 20 patah perkataan.

Untuk maklumat lanjut berkaitan peraduan #smellytosmiley, layari Facebook Ambi Pur Malaysia.


Azwan Terima Kekalahan, Adel Kembali Bersaing Di AF 2014 Akhir

Konsert separuh akhir Akademi Fantasia 2014 yang berlangsung hujung minggu lalu menyaksikan perjuangan Azwan berakhir selepas gagal terpilih untuk ke peringkat akhir minggu hadapan manakala Adel yang tersingkir sebelum ini telah diserap semula.

“Saya terima dengan kekalahan ini tetapi ini bukan perjalanan akhir di bidang ini. Sebaliknya saya akan terus berusaha untuk menjadi seorang penyanyi profesional di arus perdana.” kata Azwan seperti dilaporkan mStar Online hari ini.

Adel bakal mengiringi empat lagi peserta untuk beraksi di peringkat akhir Akademi Fantasia 2014 iaitu Firman, Aman, Ewal dan Nuha.

Juri tetap program itu ialah Datuk Ramli MS dan Raja Azura manakala penyanyi Fauziah Latiff pula hadir sebagai juri undangan khas untuk peringkat separuh akhir itu. (rtky/hfz)


Siti Saerah Enggan Ulas Soal Perceraian

Baru baru ini ada sumber yang tampil menyampaikan kisah tentang adik kepada penyanyi Datuk Siti Nurhaliza yang khabarnya sudah bercerai dengan talak tiga pada 27 Oktober lalu.

Hari ini menerusi laporan Utusan Malaysia, Siti Saerah berkata yang beliau enggan mengulas soal itu kerana lebih selesa untuk berkongsi apa apa buat masa ini.

“Saya minta maaf bukan saya tidak mahu (komen) tapi saya perlu menjaga hati banyak pihak. Saya minta maaf sangat-sangat,” katanya melalui khidmat pesanan ringkas (SMS) hari ini.

UPDATE-1: Laporan Harian Metro pula menyebut yang SIti Saerah mengesahkan yang beliau telah diceraikan dengan talak tiga di Mahakamah Rendah Syariah Kuantan pada 27 Oktober 2014 lalu yang juga merupakan ulangtahun perkahwinan mereka.

Saerah dan Saiful Anuar Ahmad Shafie berkahwin pada 27 Oktober 2010 dikurniakan tiga cahaya mata iaitu Ummi Umairah, 3, Ahmad Daiyan, 2, dan Ahmad Aisy, 10 bulan.

Dalam laman sosialnya, Siti Nurhaliza turut berkongsi kata-kata semangat dengan adiknya itu dan meminta Saerah tabah menghadapi ujian. (rtky/m)


Gaya Selebriti Di Karpet Merah Festival Filem Malaysia Ke 26 (FFM 26)

Hujung minggu lalu, telah berlangsung Anugerah Perdana Festival Filem Malaysia ke 26 (FFM 26) di Seremban yang menyaksikan filem arahan Nik Amir Mustapha berjudul KIL telah diangkat sebagai filem terbaik menewaskan saingan terdekat, Penanggal.

Menerusi filem itu juga Cristina Suzanne berjaya merangkul anugerah Pelakon Harapan Wanita dan poster filem itu juga berjaya membawa pulang Poster Terbaik.

Lisa Surihani pula berjaya membawa pulang gelaran Pelakon Wanita Terbaik menerusi lakonannya dalam filem Istanbul Aku Datang manakala Pelakon Lelaki Terbaik dirangkul oleh Rusdi Ramli menerusi lakonan beliau dalam filem Tanda Putera.

Filem Tanda Putera juga berjaya merangkul Anugerah Kesan Khas Terbaik pada majlis tersebut.

Berikut merupakan gambar para selebriti yang hadir ke majlis kemuncak Festival Filem Malaysia ke 26 (FFM 26) tersebut untuk tatapan dan rujukan fesyen anda. Enjoice! (rtky/m)


Rozita Che Wan Telah Selamat Lahirkan Bayi Perempuan

Menerusi laporan HLIVE! petang ini Zain Saidin memaklumkan yang isterinya Rozita Che Wan telah selamat melahirkan seorang bayi perempuan dan keadaan kedua dua mereka sihat.

Rozita Che Wan telah selamat melahirkan bayi perempuan kira-kira pukul 2.18 petang di Pusat Perubatan Ampang Puteri, dekat sini, pada Sabtu.

Pengurus Rozita Che Wan berkata yang pelakon itu tidak menunjukkan sebarang tanda untuk bersalin pada awalnya dan mereka sempat bersarapan bersama namun doktor menasihatkan beliau untuk daftar masuk hospital hari itu juga.

“Saya pun tak sangka pukul 2.18 petang dia sudah selamat melahirkan bayi perempuan semuanya berjalan dengan lancar,” ujarnya seperti dilaporkan mStar Online.

Rozita Che Wan & Zain Saidin dijangka mendedahkan nama anak mereka buat pertama kali secara eksklusif menerusi program HLIVE! minggu hadapan. (rtky/m)


Mamat Khalid Kena Serangan Jantung

Pengarah filem terkenal Mamat Khalid atau nama sebenar Mohamad Mohamad Khalid terpaksa dikejarkan ke Hospital Assunta, Petaling Jaya pada pukul 8 pagi semalam akibat serangan jantung.

Menurut isterinya, Hasmah Hassan, 50, pengarha itu dikejarkan ke hospital selepas mengadu sakit di bahagian dada. Keadaan pengarah itu dilaporkan stabil dan sedang mendapat rawatan di Unit Jagaan Koronari (CCU) hospital berkenaan.

“Kami sekeluarga berada di Kuala Lumpur untuk sesi persiapan Festival Filem Malaysia (FFM) di Seremban, namun ada pukul 8 pagi tadi, dia mengadu sakit di bahagian dada. Saya terus hantar dia ke hospital terdekat kerana bimbang sakitnya berpanjangan”

“Selepas rawatan awal, doktor terpaksa menahannya di wad berikutan tekanan darahnya yang tinggi melepasi paras normal. Bagaimanapun, keadaannya kini dilaporkan stabil dan dia masih berada di wad sementara menunggu keputusan doktor untuk mengesan punca sebenar serangan jantung tersebut,” katanya ketika dihubungi Kosmo!.

Mamat Khalid sebelum ini pernah mengadu sakit di bahagian dada namun beliau enggan untuk menerima rawatan di hospital, tambah isterinya. (rtky/m)


Hafiz Suip Akui Bercuti Dengan Kekasih, Nikah Jika Sampai Jodoh

Baru baru ini ada muncul khabar angin yang mengatakan Hafiz Suip telah terbang bercuti ke Perth di Australia bersama kekasihnya. Bertemu penyanyi ini di sidang media Konsert LIVE Kris Dayanti semalam, beliau tidak menafikan perkara itu.

“Sebenarnya saya pergi ke sana bercuti sambil bekerja. Tujuannya adalah mengikuti ayah (kekasih) melawat projek yang diusahakan di sana. Sambil itu juga kami menyambut ulangtahun kelahiran ibunya (Kekasih) di sana sekali. Selama 4 hari berada di sana,” jelas Hafiz Suip.

BACA: Kris Dayanti Pilih Hafiz Suip Untuk Berduet Di Konsert LIVE Kuala Lumpur

Nyata Hafiz Suip bukan pergi berdua sahaja dengan kekasihnya itu seperti yang didakwa beberapa sumber namun jika sudah diundang bercuti bersama bakal keluarga mertua, bilakah agaknya bakal berlangsung majlis perkahwinan penyanyi popular ini?

Hafiz Suip berkata tiada sebarang tarikh atau persiapan yang dilakukan ke arah perkahwinan atau pertunangan. Baginya biarlah kekasihnya itu menamatkan pembelajarannya sekitar tahun 2016 dan bergelar seorang akauntan. Mungkin akan bertunang pada tahun hadapan.

“Saya tak mahu mengganggu privasinya dia. Biarlah dia habiskan pelajaran dia dahulu dan apabila dia sudah bersedia barulah kita akan ke peringkat yang seterusnya. Inshaa’Allah akan bertunang pada tahun hadapan. Sekiranya jodoh sudah sampai saya sudah bersedia,” ujarnya. (rtky/hfz)


3 Haruman Romantis Cinta Pertama Yang Anda Mesti Cuba

Bercakap tentang pilihan minyak wangi atau haruman badan di pasaran memang tidak akan habis kerana pelbagai pilihan disajikan untuk menepati citarasa anda. Namun, jika anda mencari haruman romantis persis cinta pertama, ini penting untuk anda.

ENCHANTEUR Paris baru baru ini melancarkan barisan wangian terbaru mereka yang dihasilkan khas buat gadis remaja yang terdiri daripada 3 variasi haruman mempesonakan dalam botol kaca berbentuk hati yang elegan, simbol perasaan cinta pertama yang suci dan tidak terganti.

Rekaan kotak rona pastel haruman yang mempersona ini mencerminkan personaliti berbeza saat melalui alam percintaan. Perincian berbentuk hati & mahkota menjelaskan yang anda akan tetap menjadi seorang puteri di mata sang arjuna dengan personaliti menawan.

Sesuai dengan namanya, wangian ENCHANTEUR Paris Fashionista dirumuskan khas bagi para gadis yang bijak bergaya dan mempunyai stail tersendiri dalam mencuri tumpuan selain bijak serta berkarisma ditambah dengan personaliti energetik.

Haruman ini dimulakan dengan nota atas bergamot dan buah markisah bagi membangkitkan momen riang, ceria dan romantik pada musim panas. Nota tengahnya pula mekar dengan bunga melur, freesia dan mawar. Bagi memberikan impak haruman berpanjangan, ia diakhiri dengan nota akhir berupa adunan ambar dan kayu araz yang memberi efek menggoda.

Wangian ENCHANTEUR Paris Glam pula sesuai untuk gadis remaja yang sering bersedia, berkeyakinan & punyai sisi tarikan tersendiri selain keyakinan menakjubkan dan menawan.

Haruman ini dimulakan dengan komposisi romantik daripada jalinan dan adunan nota buah-buahan beri merah, mangga ranum, nenas dan tembikai. Sejambak bunga mawar, muguet dan cempaka membentuk nota tengah yang indah manakala ciri menggoda ambar, kehangatan kayu araz dan aroma memikat kesturi mencipta nota asas.

Buat anda yang secara semulajadinya mempunyai aura keperibadian yang menarik, ENCHANTEUR Paris Princesse diciptakan khas untuk anda. Anda tahu diri anda penuh kasih sayang & menjadi idaman jejaka ‘kan?

Haruman ini penuh dengan kemewahan nota atas epal, cempaka dan pic berserta nota tengah yang merembeskan bauan flora eksotik kelopak melur dan freesia. Kesenadaan haruman flora dan buahan disempurnakan dengan percikan vanilla, kesturi dan minyak cendana melengkapkan penampilan anda.

Anda boleh mendapatkan barisan wangian ENCHANTEUR Paris terbaru ini di semua cawangan peruncitan utama, pasar raya, pasar raya besar serta farmasi dan kedai runcit pada harga RM17.90 untuk botol menarik 35ml. Untuk maklumat lanjut, layari www.enchanteur.com.my.


Hafiz Suip Pilihan Kris Dayanti Berduet Di Konsert LIVE Kuala Lumpur

Diva Indonesia Kris Dayanti atau lebih mesra dengan singkatan namanya KD telah menjawab teka teki pasangan yang bakal berduet bersamanya di Konsert Kris Dayanti Live di KL 22 November ini apabila Hafiz Suip telah dipilih oleh pihak pengurusan dan Kris Dayanti sendiri.

Hafiz Suip bakal menjadi pasangan duetnya pada malam tersebut seterusnya menyanyikan 3 buah lagu termasuk 2 lagu duet dan solo. Dia yang buat pertama kalinya bertemu Hafiz di sidang sedia yang diadakan di Royale Chulan yakin dan optimis bahawa penyanyi muda itu mampu untuk menggalas cabaran ini di konsertnya yang akan diadakan di Plenary Hall, KLCC.

“Saya baru pertama kali bertemu dengan Hafiz dan saya tahu dia bagus kerana menang anugerah di APM bersama dengan Rossa. Selain itu juga, saya pernah mendengar rakamannya di Jakarta. Melihatkannya dia seorang yang sopan sangat menghormati orang-orang di sekelilingnya”

“Saya yakin pasti ada ‘magnet‘ dan energi positif pada dirinya yang mampu membuatkan dewan konsert pada malam itu terpegun atas persembahan-persembahan yang akan dilangsungkan. Malah peminat-peminat dia juga mungkin akan datang untuk menyaksikan dia dan saya beraksi pada malam konsert itu nanti,” katanya yang penuh teruja.

Kris Dayanti juga akan menyanyikan lagu-lagu popularnya seperti, Mencintaimu, Pilihlah Aku dan banyak lagi, dalam modulasi yang berbeza atau diberikan nafas yang baru mengikut edaran masa terkini. Dia juga akan menyanyikan lagu Learning From Love iaitu lagu yang cukup bermakna sekali pada dirinya, kerana lagu itulah membuatkan dirinya bergelar juara Asia Bagus sekitar 90an.

Sementara itu, umum mengetahui Kris Dayanti merupakan artis yang seringkali juga dikaitkan dengan kontroversi dan disebabkan itulah penyanyi bersuara lunak ini tidak pernah peduli untuk mengambil pusing atau membalas semula kenyataan-kenyataan tersebut.

Baginya dia lebih suka untuk bersikap terbuka dan berkongsi apa sahaja kepada peminatnya.

“Saya tidak kecil hati, lagipun saya bukan seorang yang tipikal orang seperti itu. Mungkin suami saya panas baran sedikit. Karakter saya seperti itu, saya suka sifat keterbukaan, tapi jangan disalahertikan pula,” katanya ringkas. (rtky/hfz)


Mahkamah Arah Pihak Produksi Bayar Johan RM170,100 Dengan Segera

Berita Harian hari ini melaporkan yang Mahkamah Tinggi Kuala Lumpur telah menolak permohonan seorang pengarah serta syarikatnya untuk menggantung perintah membayar ganti rugi RM170,100 kepada Johan Raja Lawak dan isterinya.

Hakim Su Geok Yiam membuat keputusan menolak permohonan itu dengan kos RM5,000 serta memerintahkan Mohd Javed dan syarikatnya membayar ganti rugi dalam tempoh 31 hari bermula hari ini bagi tuntutan atas kecederaan yang dialami Johan empat tahun lalu.

Pada Julai 2014 yang lalu, mahkamah telah menetapkan yang Mohd Javed dan syarikatnya perlu membayar ganti rugi RM100,000 serta kos perubatan RM100 kepada Johan selain faedah 5% kepada Johan bermula dari tarikh saman difailkan sehingga tempoh penyelesaian.

Mahkamah turut mengarahkan defendan membayar ganti rugi RM20,000 akibat trauma kepada isteri Johan iaitu Rozlinawaty Ismail atau lebih dikenali sebagai Ozlyn. (rtky/m)


Individu Menyamar Sebagai Remy Ishak, Cuba Lagakan Dengan Rita Rudaini

Hanya kerana sekeping gambar Rita Rudaini bersama anak saudara Remy Ishak dimuatnaik ke akaun Instagram pelakon lelaki itu, ada pula timbul khabar angin yang mengatakan pasangan itu sudah mula bercinta — nyata ianya hanya rekaan dan impian peminat.

Bercakap kepada Harian Metro hari ini, Rita Rudaini sendiri mengakui yang beliau kurang senang dengan gosip yang sedang diperkatakan ramai ini.

“Maruah saya diperlekeh bila orang luar komen macam-macam. Tahu sajalah status janda ni orang mudah fitnah macam-macam sesuka hati mereka. Kenapa pula isu ini (bercinta dengan Remy) timbul tiba-tiba dan mengapa sekarang?”

“Sedangkan saya sudah kenal Remy dan pernah berlakon bersama beberapa kali sebelum ini tapi tak ada pun orang nak gosipkan. Hanya kerana saya kebetulan bergambar dengan anak buahnya di lokasi tiba-tiba orang tuduh kami bercinta. Kelakarlah dan tak masuk akal,” ujarnya.

Sementara itu, Remy Ishak menerusi akaun Twitter beliau memberi amaran kepada orang ramai supaya berhati hati dengan satu akaun Facebook palsu yang digunakan untuk meninggalkan komen negatif di internet melibatkan dirinya dan Rita Rudaini.

Remy Ishak berkata beliau tidak mempunyai sebarang akaun Facebook. Gigih juga rupanya orang yang berusaha untuk melaga-lagakan dua selebriti ini. (rtky/m)


Rindu Anak Anak & Tauke Akui Sudah 10 Tahun Tidak Berjumpa

Pelawak ini sering dikaitkan dengan ramai wanita cantik dan tidak kurang juga yang memanggil dirinya sebagai playboy kerana sering bertukar teman wanita namun tidak ramai tahu yang Tauke Jambu menanggung rindu dek sedekad tidak berjumpa anak anak.

Bercakap kepada portal GUA Tauke mengakui yang beliau sudah 10 tahun tidak berjumpa dengan tiga orang anak anaknya hasil perkahwinan pertama.

“Saya tidak bertemu anak-anak saya semenjak tahun 2004. Saya memang terputus hubungan dengan bekas isteri yang menjaga tiga orang anak saya. Tiga orang anak saya itu adalah menerusi perkahwinan pertama saya. Saya sangat rindu dengan anak-anak saya. Saya memang tidak tahu bagaimana mahu berhubung dengan mereka,” jelas Tauke.

Tauke berkata beliau pernah terjumpa satu profile anaknya melalui Facebook namun beliau terus disekat selepas cuba menghubunginya.

“Saya pun tidak tahu apakah sebabnya. Tapi saya memang sangat merindukan mereka & berharap dapat bertemu dengan mereka satu hari nanti,” tambahnya lagi. (rtky/m)


Kandungan Masuk Enam Bulan, Nurul Wahab Akui Cepat Beremosi

Lama kita tidak dengar cerita dari penyanyi ini yang satu ketika dahulu selalu menghiasi dada dada akhbar baik berkenaan kariernya atau kehidupan peribadi. Terakhir, peminat diberikan khabar gembira yang beliau sah hamil anak kedua hasil perkahwinan barunya.

Berkata kepada mStar Online hari ini, Nurul Wahab mengakui mudah terasa hati dengan kata-kata terutama apabila menyentuh soal kandungannya yang semakin membesar.

“Kandungan sudah masuk enam bulan dan memang saya rasa kali ini saya cepat sangat terasa hati terutamanya dengan orang yang rapat di sekeliling saya”

“Mereka menegur tentang perkara yang sememangnya dilalui oleh seorang ibu mengandung dan apabila ditegur berkaitan perut yang kelihatan membesar atau sukar untuk melahirkan jika bayi terlalu besar. Kata-kata itu sangat menguris hati”

“Bukan sahaja pada saya tetapi pada ibu-ibu mengandung yang lain. Kalau boleh janganlah cakap perkara begitu kepada orang yang sedang mengandung,” jelasnya.

Beliau juga mengakui tidak boleh tinggal sendirian di rumah kerana sering melayan emosi terutama ketika suami bekerja dan memerlukan seorang rakan yang mendengar luahan perasaannya bagi menghilangkan tekanan.

“Biasanya jika berkecil hati saya akan luahkan rasa itu kepada orang lain supaya perasaan sedih itu hilang. Saya tidak boleh duduk sendirian di rumah sebab saya akan fikir perkara-perkara yang emosi,” tambahnya yang masih giat menyanyi dan hanya akan berehat Disember ini. (rtky/m)


Chef Wan: Lelaki Jangan Ego, Bantu Kerja Rumah Bukan Pondan

Walaupun ramai tidak mengakui, sesetengah lelaki mempunyai ego tersendiri apabila melibatkan kerja rumah seperti membasuh pinggan, mengemas rumah dan sebagainya yang mereka anggap sebagai sinonim dengan kaum wanita.

Bercakap kepada media baru baru ini, Chef Wan menyarankan lelaki supaya menjadi contoh yang baik kepada anak-anak dengan membantu melakukan kerja rumah.

“Tidak semestinya lelaki yang membuat kerja rumah dianggap lemah dan lembut. Mereka berbuat demikian bagi membantu isteri yang mungkin penat setelah bekerja di pejabat. Bagaimanapun, dalam masyarakat kita persepsi sedemikian masih terjadi sedangkan ia tidak pernah wujud di negara Barat,” ujar Chef Wan baru baru ini.

Chef Wan turut menambah yang ego keterlaluan dalam diri lelaki tempatan membuatkan mereka nampak yang melakukan kerja rumah ini mempunyai perwatakan lelaki lembut.

“Melalui pengalaman sendiri, saya dapati apabila melakukan kerja rumah ia bukan menyenangkan, malah menyihatkan badan,” tambahnya lagi. (rtky/m)


8 Sebab Kenapa Sony Xperia Z3 Dan Z3 Compact Bakal Menjadi Telefon Pintar Pilihan Anda Selepas Ini

Dengan sisi (bingkai) peranti ini senipis 7.3mm diperbuat dari bahan aluminium, anda akan dapat merasakan ianya lebih premium berbanding versi sebelum ini dan ianya sedap untuk dipegang serta lebih ergonomik. Dengan berat 152g untuk Z3 dan 129g untuk Z3 Compact, rekabentuk kedua dua peranti ini rasa lebih selesa di tangan anda.

Ini mungkin unik kepada Z3 Compact namun kami kagum dengan keupayaan Sony untuk muatkan spesifikasi sama dari Z3 untuk peranti lebih kecil ini. Semua yang anda mahukan pada Xperia Z3 ada pada Z3 Compact — tiada kompromi.

Ini satu revolusi dalam dunia permainan video oleh Sony apabila siri Xperia Z3 dilengkapi dengan Remote Play yang mana membolehkan anda bermain permainan PlayStation 4 di peranti anda jika televisyen digunakan untuk perkara lain (menonton drama Korea contohnya).

Melihat kepada rekaan kedua dua peranti ini, sukar untuk bayangkan bagaimana ianya boleh capai penarafan kalis air tertinggi IP65/68 tanpa mengorbankan astetik rekaan yang minimal. Rasa ianya seperti silap mata pun ada.

Ada laporan mengatakan ianya mampu bertahan sehingga tiga hari namun siri Xperia Z3 memang tidak mengecewakan dalam aspek jangka hayat bateri. Ucapkan selamat tinggal kepada kabel anda sepanjang hari di luar dengan teknologi penggunaan bateri penuh jimat Z3.

Walaupun masih mengekalkan kamera dengan 20.7MP dari versi sebelum ini, Sony berjaya berikan sesuatu yang lebih bernilai untuk siri Xperia Z3 iaitu kemampuan ISO 12800 yang tertinggi dalam mana mana telefon pintar — bermakna anda akan dapat mengambil gambar lebih cerah dan juga menarik dalam suasana cahaya yang malap.

Seperti kebanyakkan orang ketika ini, telefon pintar mereka merupakan pemain audio utama dan sedar akan hal ini Sony menampilkan sokongan audio berkualiti tinggi dalam siri Xperia Z3 untuk anda nikmati lagu kegemaran anda dalam kualiti menghampiri studio. Ya!

Dengan skrin bersaiz 5.2 inci untuk Z3 dan 4.6 inci untuk Z3 Compact, paparan TRILUMINOS™ pada kedua dua peranti ini berdefinisi tinggi (1080p & 720p masing masing) berserta teknologi Live Colour LED yang X-Reality™ yang membolehkan anda melihat paparan skrin lebih jelas walaupun dalam cahaya siang yang terang.

Xperia Z3 & Xperia Z3 Compact boleh didapati di Malaysia kini berharga RM2,399 dan RM1,899.

Jadi, mana satu kelebihan Xperia Z3 dan Xperia Z3 Compact di atas yang paling anda minati dan tinggalkan pendapat anda di ruangan komen.


Muncul Dengan Album Solo, Noh Salleh Ingin Bermula Dari Bawah

Penyanyi Noh Salleh yang juga suami kepada penyanyi dan kini bergelar usahawan Mizz Nina, menjelaskan bahawa dia mahu bermula dari bawah seperti penyanyi baru yang lain dalam rangka promosi album solonya yang terbaru berjudul Angin Kencang.

“Saya mahu dikenali dan bersaing secara sihat seperti artis baru, kalau radio ingin mainkan lagu saya biarlah kerana atas permintaan peminat dan bukan kerana nama saya”

Tambahnya lagi, dia tidak mahu menggunakan populariti yang sedia ada untuk mempromosikan lagu-lagunya di radio dan biarlah bersaing secara sihat seperti artis baru yang lain.

“Saya tidak akan guna nama dan populariti yang ada untuk minta lagu-lagu saya diputar di radio, biar lagu tersebut dipromosikan menggunakan langkah seperti mana artis baru yang lain,” katanya yang ditemui semasa majlis pelancaran album Angin Kencang di White Box Publika.

Sementara itu, album yang memuatkan 6 buah lagu ciptaan sepenuhnya oleh Noh mengambil masa 2 tahun pembikinannya dan lebih mengikut rentak French pop klasik sekitar era 70 dan 80an. Noh juga bercadang untuk memasarkan albumnya ini di Indonesia dan bakal mengadakan showcase untuk para peminat sekitar Disember ini. (rtky/hfz)


Fazura Bakal Muncul Dengan Realiti TV Sendiri Ala Kim Kardashian

Jika sebelum ini Lisa Surihani dan Aaron Aziz mempunyai slot istimewa sendiri melalui program E! News Asia Special, Nur Fazura nampaknya lebih bertuah apabila bakal muncul dengan siri realiti televisyen sendiri ala Kim Kardashian.

Variety hari ini melaporkan yang Fazura akan tampil dalam program realiti TV berjudul Facing Up To Fazura sebanyak lima episod yang mana ianya akan mengikuti perjalanan kehidupan peribadi aktres berusia 31 tahun itu — mungkin ada rahsia yang akan didedahkan.

“Menerusi program itu nanti saya mahu mereka yang tidak mengenali diri saya akan lebih kenal siapa Fazura sebenarnya. Semua yang dipaparkan dalam program ini adalah realiti dan bukannya rekaan. Sejujurnya saya sangat terharu dan teruja apabila saluran E! mahu mengabadikan kisah saya dalam program terbitan mereka,” ujarnya kepada Berita Harian.

Program realiti TV Facing Up To Fazura akan diterbitkan oleh Karen Wiggins, individu yang sama bertanggungjawab ke atas siri It Takes Gutz to be a Gutierrez dan akan menemui para penonton bermula pertengahan Disember. Bukan Maharaja Lawak Mega 2014 nampaknya. (rtky/m)


Romantisnya Aeril Zafrel & Wawa Zainal Bercuti Di Kota Eropah

Bagi sesetengah pihak, pasangan ini tidak pernah sunyi dari kontroversi lebih lebih lagi melibatkan pihak pengurusan lama mereka namun di mata ramai peminat, pasangan Aeril Zafrel dan Wawa Zainal boleh menjadi model contoh dalam hubungan romantis.

BACA: Aeril Zafrel Dakwa Pihak MIG Masih Berhutang Puluhan Ribu Ringgit

Ketika artikel ini ditulis, Aeril Zafrel dan Wawa Zainal sedang menikmati percutian mereka ke kota kota percutian popular Eropah seperti Amsterdam, Paris, Brussels dan Cologne.

Sejak beberapa hari lalu, pasangan ini berkongsi gambar mereka di sana untuk tatapan peminat & oh ya, mereka ke sana untuk penggambaran salah satu episod baru Romantika yang boleh anda nantikan tayangannya di kaca televisyen kelak. Enjoice! (rtky/m)


Bintang Hollywood, Mel Gibson Hubungi Anwar Ibrahim Beri Sokongan

Sepanjang hari ini rakyat Malaysia bertumpu kepada rayuan terakhir Datuk Seri Anwar Ibrahim supaya dibebaskan daripada tuduhan meliwat bekas pembantunya, Mohd Saiful Bukhari Azlan di Mahkamah Persekutuan — yang pastinya tidak akan kami ulas.

Menariknya ketika bercakap kepada mahkamah hari ini, Anwar Ibrahim mendedahkan yang aktor popular Hollywood Mel Gibson ada menghubungi beliau bertanyakan sama ada pelakon itu perlu mengeluarkan kenyataan, lapor Malaysiakini.

“Saya berkata anda boleh buat, tetapi bukan menyokong minum (minuman keras). Dia beritahu saya, satu perkara yang saya belajar daripada anda (Anwar) ialah jangan masuk politik,” kata Anwar mengenai perbualan singkatnya dengan Mel Gibson. (rtky/m)


Ed Sheeran Adakan Konsert Di Malaysia

Berita baik buat para peminat tegar penyanyi ini, Ed Sheeran telah dijadualkan untuk mengadakan sebuah konsert khas untuk anda semua pada 16 Mac 2015 yang akan mengambil tempat di KL Convention Centre, lapor The Star Online hari ini.

Penyanyi yang popular dengan lagu The A Team, You Need Me, I Don’t Need You & Thinking Out Loud ini memiliki hanya dua buah album setakat ini namun namanya sudah kerap meniti bibit peminat muzik pop seluruh dunia.

Tiket untuk konsert Ed Sheeran ini akan mula dijual pada 8 November 2014 berharga RM285 dan RM355. Untuk maklumat lanjut, layari www.prworldwidelive.com atau hubungi 03-7483 3022.


Disenarai Hitam, Hanez Suraya Disingkir Dari Produksi Telefilem?

Baru baru ini media ada melaporkan berita gembira yang mana pelakon kontroversi Hanez Suraya kini sudah diterima kembali berlakon dalam sebuah telefilem selepas beberapa bulan tidak menerima sebarang tawaran berlakon kerana, ya kontroversi lama.

Berkongsi berita gembira itu di akaun Instagram beliau, ramai peminat yang tidak sabar menonton kembali kelibat Hanez Suraya di televisyen menerusi telefilem Cikgu Timah Sekolah Bandar namun ada pula berita kurang gembira diterima.

Hanez Suraya telah diganti oleh pelakon lain untuk watak yang sepatutnya beliau lakonkan.

“Sebenarnya saya sudah mula berlakon untuk telefilem itu. Tapi saya sempat ikut satu hari sahaja. Malam pada hari pertama penggambaran itu saya dimaklumkan bahawa watak yang saya bawa akan digantikan dengan pelakon lain”

“Mereka ada jelaskan sebabnya kenapa saya terpaksa ditukar dengan orang lain. Cuma tidaklah perlu saya panjangkan isu ini. Saya anggap ia bukan rezeki saya,” ujarnya kepada Kosmo!.

Betul seperti kata beliau, masih belum ada rezeki nampaknya untuk pelakon ini kembali beraksi di kaca televisyen dan mungkin sampai masa untuk beliau meninjau pasaran Indonesia pula seperti saranan seorang penerbit drama. Hmm. (rtky/m)


Bawa Watak Lembut, Sharnaaz Ahmad Sedia Dipanggil Sotong

Malam tadi merupakan kemunculan pertama Sharnaaz Ahmad membawakan watak lembut dalam drama bersiri Suamiku Encik Sotong dan rata rata peminat yang menyaksikan episod pertama itu memuji lakonan beliau yang nampak berbeza dari sebelum ini.

Bercakap kepada Sinar Harian hari ini, Sharnaaz Ahmad meminta para peminat melupakan watak ikonik Jebat lakonan beliau sebelum ini dan memberikan fokus kepada watak lembut lakonannya dalam drama Suamiku Encik Sotong ini.

BACA: Sharnaaz Ahmad Nasihat Shila Amzah Untuk Berbaik Semula Dengan Media

“Ini adalah kali pertama saya mencabar diri untuk membawa watak seumpama ini. Malah saya mengambil masa sehingga dua bulan untuk menerima tawaran ini memandangkan watak ini jauh berbeza dengan diri saya. Namun, jalan cerita sangat menarik!”

“Menerusi drama ini, saya turut mengorbankan imej dengan membiarkan perut sedikit buncit walau pun mempunyai pusat gimnasium sendiri. Terlebih dahulu, saya ingin meminta maaf kepada penonton sekiranya lakonan kali ini tidak menjadi”

“Sehingga kini, saya tidak berani menonton playback takut timbul rasa tidak puas hati. Sejujurnya saya sudah mencuba sebaik mungkin. Kalau dulu orang panggil saya Jebat, sekarang saya bersedia dipanggil sotong,” ujar Sharnaaz Ahmad sambil ketawa.

Pelakon ini turut menambah yang drama ini bukan bertujuan untuk mengeksploitasi golongan lelaki lembut namun lebih kepada situasi golongan ini sering dipergunakan orang lain. (rtky/m)


Tomok Nafi Elak Keluar Media, Mahu Beri Peluang Muka Baru

Penyanyi Shah Indrawan Ismail atau lebih dikenali sebagai Tomok menjelaskan yang dia bukanlah tidak mahu untuk mengadakan sesi photoshoot apabila dipanggil oleh wartawan untuk sesuatu akhbar atau majalah tetapi dia lebih selesa untuk melakukannya sekiranya mempunyai produk atau album baru untuk dikongsikan bersama peminat.

Jelasnya, zaman photoshoot ini adalah zaman ketika bersama New Boyz dahulu dan merasakan sudah tiba masanya untuk memberikan peluang kepada artis yang lain untuk mempromosikan karya mereka pula di dada dada media.

“Tomok dah lalui zaman photoshoot dan sekarang umur Tomok sudah 30 tahun. Bagilah peluang pula kepada anak-anak muda untuk mereka berkarya. Tomok lebih suka untuk buat photoshoot sekiranya mempunyai produk atau album untuk diceritakan dan dikongsi bersama peminat,” katanya semasa majlis pelancaran albumnya yang kedua berjudul Aku Datang.

Tomok juga bakal menyambut kelahiran cahaya mata yang kedua tidak lama lagi. Bagaimanapun tidak ada persiapan yang begitu mewah, dan ianya hanyalah sekadar persiapan biasa seperti menyambut anaknya yang pertama iaitu, Arrianshah Akid.

Melihatkan jadual dan kesibukan Tomok dalam rangka promosi albumnya yang terbaru ini dan juga beberapa kerjayanya yang lain, dia memaklumkan bahawa masih lagi sempat untuk meluangkan masa bersama keluarga yang tercinta.

“Persiapan biasa biasa sahaja. Dari segi masa, rasanya tidak ada masalah isteri sudah tahu mengenai tugas dan kerjaya sebagai artis. Dari dahulu sebelum kahwin pun kami ada berbincang mengenai ini. Cuma apabila saya mahu ke mana-mana saya akan hantar isteri ke rumah mertua atau ke rumah mak saya,” katanya.

Sementara itu, Tomok melancarkan albumnya yang kedua berjudul Aku Datang yang bertempat di Hard Rock Cafe, Kuala Lumpur kelmarin. Albumnya yang mengandungi 7 buah lagu itu dijangka akan mendapat sambutan daripada peminatnya seluruh tanah air.

Selain itu, Tomok dan rakan-rakannya seperti Black Hanifah, RJ, SSK, Radhi OAG dan Shiha akan mengadakan Road Tour Aku Datang di tempat-tempat yang terpillih di seluruh Malaysia termasuklah Sabah Dan Sarawak sekitar November ini. (rtky/hfz)


Peminat Pukul Sara Ali Kerana Pengaruh Watak Dalam MJATS

Bukan perkara baru sebenarnya kisah peminat yang terbawa bawa pengaruh watak dalam drama tempatan ke dunia realiti. Lebih lebih lagi jika ianya melibatkan drama bersiri yang menjadi perhatian ramai seperti Maaf Jika Aku Tak Sempurna (MJATS) baru baru ini.

Bercakap kepada Harian Metro baru baru ini, Sara Ali yang memegang watak utama dalam MJATS mengakui ramai peminat mula memanggil beliau sebagai Melina sempena nama watak yang dijayakan dalam drama itu — dan ada juga yang nakal.

“Sejak Maaf Jika Aku Tak Sempurna bersiaran, ramai panggil saya Melina. Pernah seorang wanita pukul saya kerana tidak suka watak Melina. Kemudian dia ajak bergambar. Itu antara maklum balas yang menunjukkan mereka dapat menerima saya. Pengikut di laman sosial juga bertambah”

Penerimaan positif sebegitu menurut Sara Ali membuatkan dirinya lebih bersemangat untuk terus berlakon namun jauh dalam hatinya menyimpan perasaan untuk bergelar menyanyi.

“Sekarang, kalau ada jemputan menyanyi, saya akan terima. Sekadar mahu lihat kemampuan diri. Dalam Instagram pun saya dapat lihat ada dua kelompok pengikut. Ada yang ikut saya dari zaman indie dan ada juga kelompok peminat di arus perdana”

“Saya tidak mahu peminat lama dan baru bergaduh. Harap mereka dapat bersatu untuk sokong kerjaya saya,” tambah Sara Ali lagi. (rtky/m)


Lara Alana Kumpul 100,000 Pengikut Di Instagram Dalam 48 Jam

Kami pun tidak tahu kenapa perkara ini perlu menjadi perhatian anda semua nanum sebagai anak sulung kepada pasangan selebriti, angka ini bukan mengejutkan. Scha al-Yahya dan Awal Ashaari sendiri melahirkan rasa terkejut dengan sambutan peminat.

Hujung minggu lalu, telah berlangsung majlis aqiqah dan cukur jambul Lara Alana, anak pasangan Scha al-Yahya dan Awal Ashaari di Pusat Konvensyen Sime Darby Bukit Kiara.

Bercakap kepada media, Scha al-Yahya dan Awal Ashaari menganggap majlis aqiqah Lana Alana ini sebagai majlis kahwin semula kerana ianya dianjurkan seperti majlis perkahwinan siap dengan pelamin dan mereka turut mengenakan busana putih ala pengantin.

BACA: Scha al-Yahya Mengaku Awal Ashaari Lebih Pandai Urus & Jaga Anak

“Apa-apapun, Alhamdulillah semuanya berjalan dengan lancar. Kami membuat persiapan majlis ini sejak tiga hingga empat minggu lalu. Tambah pula kami memilih tarikh hari ini bagi mengambil kesempatan bersempena dengan sambutan Awal Muharram 1436,” katanya.

Dalam pada itu juga, mengulas tentang akaun Instagram anaknya yang berjaya mengumpul ribuan pengikut walaupun baru sahaja dilancarkan Jumaat lalu, Scha al-Yahya sendiri tidak menyangka ianya mendapat ikutan ramai.

“Apabila akaun itu dibuka secara umum, tidak sangka pula ramai yang menjadi pengikut Lara dan dalam sehari lebih 60,000 pengikut. Yang menariknya, pengikut Lara kebanyakannya menghormati akaun itu di mana tiada komen berunsur menjual produk,” tambahnya. (rtky/m)


Sharifah Sakinah Yakin Aliff Adha Pilihan Tepat Selepas Perkenalan Singkat

Semalam telah berlangsung majlis pertunangan antara pelakon Sharifah Sakinah dan juga pilihan hatinya seorang juruterbang Aliff Adha Jamil yang telah diadakan di kediaman keluarga pelakon itu di Taman Melawati, Kuala Lumpur.

Sharifah Sakinah tampil anggun dalam persalinan pereka fesyen terkenal Cosry berserta pelamin bertemakan taman. Pihak lelaki menghantar lima dulang hantaran berbalas tujuh dari pihak perempuan dan adat menyarung cincin disempurnakan oleh ibu Aliff, Rodzi Abdullah.

Bercakap kepada mStar Online selepas selesai majlis, Sharifah Sakinah berkata yang beliau yakin walaupun perkenalan mereka singkat selama lapan bulan sebelum mengikat tali pertunangan namun Aliff Adha merupakan pilihan yang tepat buat dirinya.

“Alhamdulillah, segala perjalanan majlis pertunangan dilalui dengan sempurna. Walaupun tempoh perkenalan hanya lapan bulan, kami sudah serasi bersama”

“Saya kenal dia pun ketika menjadi jurulatihnya. Tidak sangka kami akan mengakhiri perhubungan ini sebagai suami isteri tidak lama lagi,” ujar Sharifah Sakinah.

Kedua-dua pihak keluarga bersetuju untuk melangsungkan majlis pernikahan mereka pada 28 Mac 2015. Tahniah didahulukan buat kedua dua buah keluarga dan bakal pengantin. (rtky/m)


Tunku Ismail Dan Khaleeda Bustamam Selamat Bergelar Suami Isteri

Tunku Mahkota Johor, Tunku Ismail Sultan Ibrahim, 30 telah selamat melangsungkan pernikahan dengan Cik Khaleeda Bustamam, 21 di Istana Bukit Serene pukul 10 pagi pada hari ini.

Istiadat pernikahan dilaksanakan oleh Mufti Johor, Datuk Mohd Tahrir Samsudin selepas istiadat pertunangan dan majlis hantaran.

Istiadat persandingan pula akan diadakan di Istana Besar Johor pada pukul 7.30 malam, 8 November ini dengan dihadiri kira-kira 1,200 tetamu.


Video Lucah Ustaz Azhar Idrus: Satu Niat Jahat Jatuhkan Ulama

Awal hari ini kecoh di media sosial akan penyebaran sebuah video yang dikatakan aksi seks Ustaz Azhar idrus. Nakal sungguh dakwaan yang dilemparkan dan dalam satu kenyataan rasmi kepada media, pembantu ulama terkenal itu menafikan semua fitnah tersebut.

“Bukan, jangan percaya. Itu adalah usaha terancang pihak tertentu untuk menjatuhkan bukan saja UAI tetapi juga golongan ulama di negara ini. Kebelakangan ini seperti sudah wujud trend untuk menjatuhkan golongan ustaz dan ulama ini,” ujar Zulkifli Wahab, pembantu UAI.

“Ini kerana pihak yang berkenaan seperti tidak senang duduk apabila melihat masyarakat Islam di Malaysia sekarang semakin suka dan rajin ke majlis ilmu hingga program ceramah agama dan dakwah sudah menjadi fenomena sekarang”

“Justeru pihak tertentu sengaja merancang usaha kotor ini untuk jatuhkan ulama & memesongkan akidah umat Islam di negara ini,” tambahnya lagi.

Zulkifli turut menambah yang Ustaz Azhar Idrus akan meneruskan aktiviti ceramah beliau dan tidak terganggu dengan isu penyebaran video lucah palsu ini. (rtky/m)


Farid Kamil: Diana Danielle Bertudung Untuk Watak, Belum Sepenuhnya

Peminat hiburan Malaysia memang sentiasa menyambut baik penghijrahan selebriti tempatan dan tidak hairanlah jika beberapa gambar bertudung Diana Danielle baru baru ini menjadi perhatian ramai mengatakan yang beliau sudah bertudung penuh.

Bercakap kepada GUA, suaminya Farid Kamil menjelaskan yang isterinya itu mengenakan tudung untuk memenuhi tuntutan watak dalam sebuah drama berjudul Perempuan Lindungan Kaabah selain sebuah lagi telefilem lain.

BACA: Berlakon Di Samping Maya Karin, Farid Kamil Yakin Isteri Tidak Cemburu

“Dia memakai tudung adalah bagi memenuhi tuntutan wataknya ketika berlakon dalam drama Perempuan Lindungan Kaabah. Malah, baru-baru ini juga pun ada satu telefilem yang memerlukan dia memakai tudung. Namun buat masa ini, dia belum lagi bertudung sepenuhnya,” jelasnya.

Farid Kamil juga menjawab persoalan sama ada Diana Danielle masih lagi cemburu dengan Nora Danish apabila mereka muncul sekali lagi bergandingan dalam filem Anak Jantan selepas insiden yang berlaku beberapa bulan lepas.

“Tidak, dia sudah profesional sekarang. Dia faham, malah dia sendiri tidak sabar nak menunggu malam gala filem ini nanti untuk menonton bersama-sama filem ‘Anak Jantan‘ bersama saya,” ujar Farid Kamil mengakhiri perbualan. (rtky/m)


Alyah Sedia Timang Anak & Tidak Guna Suami Untuk Pencalonan AIM

Beberapa minggu lalu ada khabar angin tersebar mengatakan Alyah kini sedang sarat hamil anak pertama hasil perkongsian hidup dengan komposer terkenal, Datuk Ramli MS namun ianya pantas dinafikan oleh penyanyi itu sendiri.

Ditemui media ketika majlis pengumuman calon akhir lima teratas Anugerah Industri Muzik ke-21 (AIM 21) di Hotel Istana, Kuala Lumpur baru baru ini Alyah sekali lagi diajukan soalan tentang zuriat dalam perkahwinan beliau yang kini masuk tahun kedua.

“Dalam usia 33 tahun, rasanya tiada sebab mengapa saya perlu menangguhkan lagi usaha untuk mempunyai zuriat sendiri. Jadi, saya tidak menolak sekiranya dikurniakan cahaya mata dalam waktu terdekat. Tetapi hendak buat macamana, nampaknya masih belum ada rezeki untuk kami buat masa ini,” ujarnya seperti dipetik Mangga Online.

Dalam temubual sama juga, Alyah menafikan yang beliau menggunakan pengaruh suaminya untuk kepentingan kariernya apatah lagi untuk mendapatkan pencalonan dalam anugerah berprestij seperti Anugerah Industri Muzik ke 21 (AIM 21) ini.

Alyah tercalon dalam kategori Lagu Pop Terbaik menerusi Sesal Separuh Nyawa hasil ciptaan Rizal Tiga dan Adil AF manakala lirik ditulis oleh Alyah dan Shah Shamsiri.

“Secara jujur saya katakan, di antara saya dengan suami, ibarat langit dengan bumi tapi saya tidak menggunakan kabel suami, saya gunakan platform saya sendiri,” tegasnya. (rtky/m)


Marvel Lancarkan Trailer Pertama Untuk 'Avengers: Age of Ultron'

Beberapa jam selepas trailer pertama filem ini bocor ke internet, pihak Marvel yang pada awalnya mahu mendedahkannya pada Selasa depan telah memuatnaik trailer rasmi melalui saluran Youtube mereka dan ianya nampak awesome!

Trailer pertama The Avengers: Age of Ultron ini menunjukkan seluruh pasukan Avengers beraksi termasuklah pandang pertama untuk sut Hulkbuster dan pastinya wajah Ultron yang disuarakan oleh James Spader — yang mana agak creepy untuk didengar.

The Avengers: Age of Ultron akan menjengah pawagam pada 1 Mei 2015, di Amerika Syarikat.


Zizan Razak Sertai Tauke Dan Yus Untuk Maharaja Lawak Mega 2014

Program hiburan lawak kegemaran ramai ini bakal kembali menemui anda semua bermula pada 14 November depan dan pastinya kini yang menjadi perhatian adalah barisan peserta yang bakal merebut hadiah RM500,000 sebagai juara Maharaja Lawak Mega 2014.

Barisan pelawak yang akan beraksi di gelanggang MLM 2014 ialah Shiro, Bocey, Nabil dan SYJ manakala Sepahtu menambah seorang lagi anggota iaitu Ilya (Senario).

Pelawak lain yang turut terlibat menggunakan nama kumpulan baharu ialah Virus iaitu Tauke, Yus dan Zizan Razak, Comey (Suhaimi Yusof dan Rophie), Jalor (Along Cham, Rahim dan Joey), Sayot (Zam, Filzah dan One) serta Kepoh (Izu, Pian dan Kamal).

Bercakap kepada media, Yus dan Tauke mengakui mereka menunggu selama dua bulan untuk Zizan Razak memberikan kata putus untuk menyertai mereka di pentas MLM 2014 & memberikan kelainan kepada penonton juga peminat mereka.

“Dua bulan juga tunggu jawapan dari Zizan. Kami gembira kerana Zizan terima tawaran kami. Kami rindukan kehadiran Zizan dalam MLM, sebab itu kami ambil keputusan untuk melamar Zizan. Pada awalnya kami mahu letak nama JambuZ kerana gabungan Jambu dan Zizan tetapi selepas difikirkan semula mengapa tidak kami wujudkan satu kumpulan baru yang lebih fresh”

“Keserasian di antara kami pula memang sudah lama wujud kerana kami dah lama kenal dan agak rapat,” tambah Tauke lagi mengulas gabungan terbaru mereka ini. (rtky/m)


Mariah Carey Habis RM65,000 Membeli Belah Di Kuala Lumpur

Tiba dua hari awal dari tarikh konsert beliau pastinya memberikan masa yang cukup buat penyanyi antarabangsa, Mariah Carey untuk aktiviti membeli belah di Kuala Lumpur sebelum membuat persembahan menghiburkan peminatnya di Malaysia malam ini.

Menurut laporan Kosmo!, Mariah Carey dikatakan telah menghabiskan sebanyak RM65,000 ketika beliau berbelanja di beberapa buah butik berjenama di pusat membeli-belah popular.

Penyanyi ini juga tidak keberatan untuk mengambil gambar bersama para peminat yang berada di sekitar pusat membeli belah itu dan berkongsikan detik di laman sosial — termasuk sebuah video yang menunjukkan Mariah Carey mesra melayan peminatnya.

Mariah Carey pernah hadir untuk sebuah konsert di Malaysia pada tahun 2004 yang lalu dan kali ini beliau hadir untuk menjayakan jelajah konsert The Elusive Chanteuse Asian Tour 2014 di Stadium Merdeka yang sebelum ini singgah di China & Jepun. (rtky/m)


Pelakon Jelita Kekasih Baru Jep Sepahtu?

Hujung September yang lalu, sebuah portal hiburan ada menulis tentang khabar angin yang timbul mengatakan Jep Sepahtu kini sedang bahagia bercinta dengan seorang pelakon jelita namun nama atau identiti gadis itu tidak pula didedahkan.

Baru baru ini, Jep Sepahtu ada berkongsi sekeping gambar beliau bersama seorang gadis melalui akaun Instagram dan menimbulkan gadis juga pelakon bernama Nazeera Sardi itu merupakan kekasih barunya seperti yang dilaporkan portal tersebut.

Hari ini timbul pula sekeping lagi gambar yang kami kira diambil pada hari yang sama namun kali ini menunjukkan Jep Sepahtu bergambar bersama Nazeera Sardi dan juga ibunya — yang terus disakat peminat — adakah bakal ibu mertua?

Nazeera Sardi merupakan pelakon yang pernah muncul di kaca televisyen menerusi drama Hanya Padamu sekitar tahun 2012 yang lalu dan kini masih aktif berlakon.

Suka kami tengok pasangan ini dan seperti dilaporkan portal hiburan bulan lalu, Jep Sepahtu kini sentiasa tersenyum apabila bersama dengan gadis tersebut, heh. (rtky/m)


Neelofa Idam Majlis Nikah Di Pulau, Cari Lelaki Boleh Membimbing

Rasanya peminat belum lupa yang Neelofa masih belum memberikan jawapan pasti akan khabar angin mengatakan beliau bakal dilamar seseorang dari golongan kerabat istana dan bercakap kepada majalah InTrend baru baru ini, jawapan beliau masih sama.

“Banyak kisah yang sudah Lofa dan keluarga dengar, namun biarlah masa yang menjadi penentu sama ada ia benar mahupun dusta semata mata. Tidka mahu gosip dan kata kata tidak manis ini bikin keluarga dan teman teman tidak selesa. Sekali lagi Lofa minta semua fahami dan hormati keputusan Lofa untuk tidak bicara hal ini,” ujarnya.

Walaupun begitu, Neelofa pastinya tidak boleh lari dari persoalan lelaki idaman dan juga suasana perkahwinan yang diimpikan selama ini.

“Mahu lelaki yang bisa imamkan Lofa dalam mencari jalan yang paling diredhai. Seorang yang membimbing jadi Muslimin yang sempurna dan akan bilang apa yang betul dan tegur pada yang tidak — juga mencari pasangan hidup yang lebih dominan dan bijak berbual”

“Sedari dahulu Lofa memang gemarkan pernikahan di kepualau nan indah. Satu acara yang cukup intimate dan private untuk mereka yang rapat sama Lofa. Satu ruang yang selesa untuk kami menjamu, relaks dan beriadah kasual,” jelas Neelofa lagi.

Jadi, ada lelaki di luar sana yang mahu penuhi impian Neelofa ini? (rtky/m)


Tidak Minat Maserati, Zul Ariffin Beli Audi A5 Dengan Duit Sendiri

Baru baru ini ada sekeping gambar tersebar di internet mengatakan Zul Ariffin menerima hadiah mewah berupa sebuah kereta berjenama Maserati dari kekasihnya, Gayatri Su-Lin Pillai sehingga ada yang mendakwa pelakon itu terlalu dimanjakan kekasih.

Namun, semua itu tidak benar seperti yang dijelaskan Zul Ariffin sendiri kepada media dan beliau berkata kereta baru miliknya itu berjenama Audi model A5 dan ianya dibeli dengan duit sendiri tanpa sebarang bantuan dari kekasihnya itu.

BACA: Zul Ariffin Akui Ke Kelab Hiburan, Gadis Seksi Hanya Peminat

“Saya tak minat pun Maserati. Kalau Gaya nak beli baik dia beli untuk diri dia sebab dia yang minat kereta tu. Sebenarnya Gaya yang dulu muat naik gambar kereta tu di Instagram dia. Kebetulan minggu lalu saya beli kereta baru. Kakak saya muat-naik gambar kereta saya tu di Instagramnya”

“Mungkin sebab gambar yang kakak saya muatnaik tu nampak sama macam gambar yang Gaya letak di Instgram dia. Walhal saya beli Audi A5 bukan kereta yang dihebahkan-hebahkan tu dan saya beli dengan duit saya sendiri. Sebelum ini saya mempunyai sebuah myVi, sebuah trak dan superbike. Saya jual trak dan suprbike untuk beli kereta baru itu,” jelasnya. (rtky/m)


Fahrin Ahmad Putus Asa Dalam Bercinta

Pengacara dan pelakon kacak, Fahrin Ahmad mengakui bahawa dia seakan-akan berputus asa apabila bercakap mengenai soal cinta. Dalam usianya yang menginjak 35 tahun, jejaka yang kini membintangi drama rantaian popular berjudul Maaf Jika Aku Tak Sempurna lebih bersikap terbuka dan katanya ingin terus mengahwini gadis pilihannya sekiranya dipertemukan jodoh.

“Mungkin saya sudah berputus asa dalam cinta. Dalam usia 35 tahun ini saya mencari kematangan dalam menilai pasangan itu sendiri. Mungkin saya nampak lebih kepada yang pratikal sebagai seorang ibu dan isteri dan itu juga yang saya nampak. Mungkin selepas ini saya tak boleh nak ambil risiko pergi ‘date‘ dengan dunia media sosial sekarang ini. Alangkan berbahas di Instagram dengan Zara Zya pun orang komen,” katanya sambil ketawa.

Tambahnya lagi, dia mahu terus meminang mana-mana perempuan sekiranya dipertemukan jodoh dan tidak mahu lagi bercinta terlalu lama. Dengan erti kata lain, dia mahu terus berkahwin sahaja.

“Saya jenis kalau suka akan pinang terus. Kalau ada jangan risau saya akan beritahu. Tetapi Insya-Allah bukanlah orang dalam industri. Cukuplah dengan pengalaman saya yang lepas seperti mana orang semua tahu, sedangkan sampai ke hari ini orang masih berseloroh menyebut nama mereka. Tetapi saya tak kisah, kerana saya mendapati impak positif yang saya dapat dengan saya mampu tersenyum, saya tak rasa sedih dan tidak berdendam. Bagi saya itu pengalaman”

Fahrin turut berkongsi cerita apabila ada orang yang ingin menjadikannya sebagai menantu kesan daripada drama yang dilakonkannya dalam Maaf Jika Aku Tak Sempurna.

“Ramai orang yang nak kahwin dengan saya, maksudnya ‘Lukman‘ karakter yang saya lakonkan drama itu. Sekarang ini kita ada media sosial seperti Facebook, Twitter, Instagram. Benda-benda macam ini jangan terbawa-bawa, ini akan memudaratkan diri sendiri. Alhamdulillah saya menghadapinya dalam usia dan pengalaman yang ada,” katanya lagi.

Di usia yang matang ini juga Fahrin turut memberitahu sekiranya ingin mengekalkan momentum yang ada dalam industri ini, seseorang artis itu perlulah ikhlas dalam bekerja dan jangan terleka apabila berada di atas kerana dunia seni ada kitarannya.

“Strateginya perlu ikhlas jujur dalam bekerja dan jangan terpedaya atau ‘culture shock’ untuk kita terus kekal selama yang mungkin dalam industri. Selain itu jangan juga menyalahgunakan populariti yang ada,” tambah pengacara bersama Anugerah Skrin 2014 ini. (rtky/hfz)


Tasha Shilla Tidak Selesa Bicara Gosip Yang Mengaibkan Orang

Artis ini seringkali dilanda gosip dan terbaru ada yang mengatakan bahawa dia melakukan perkara tidak senonoh bersama kekasihnya di lokasi penggambaran. Tetapi setelah itu dia yang mengambil sikap terbuka menafikan kontroversi tersebut.

Tasha Shilla yang kini bergelar hos bersama Ajak Shiro dalam program hiburan Galaksi meluahkan isi hatinya yang tidak gemar bercakap mengenai gosip sesama rakan artis dan menerima tawaran ini sebagai satu titik mula untuknya melangkah lebih jauh dalam bidang pengacaraan.

BACA: Kru Produksi Dakwa Tasha Shilla, Kekasih Memadu Kasih Di Lokasi

“Saya sendiri rasa tak selesa bercerita perihal artis dekat dalam industri yang sama. Sebagai hos dan penyampai diberi tanggungjawab untuk mengemudi Galaksi, Tasha takkan terbawa-bawa seperti ambil tahu pasal apa dan kenapa benda itu terjadi”

“Team Galaksi sudah sediakan semuanya apa yang diperlukan saya untuk mengacara tanpa menyentuh mana-mana nama. Tasha dan Ajak kami sama-sama bercerita tetapi janganlah sampai mengaibkan nama orang,” katanya.

Tasha Shilla turut memberitahu bahawa dia juga tidak terkecuali apabila dia dilanda gosip dan turut ditanyakan perkara yang sama oleh wartawan.

“Saya tak terkecuali, dan tak marah orang nak bertanyakan. Bila orang tanya kita bagi tahu, tetapi tidaklah sampai nak terbawa-bawa balik ke rumah. Dunia selebriti dan seni masing-masing kita perlukan sesama sendiri,” ujarnya.

Sekiranya ada kontroversi, jangan cepat melatah dan cuba mengawalnya secara positif, dan itulah membuatkan pelakon ‘Kasih Berbisik‘ ini bertahan dan masih diterima ramai walaupun kontroversi dan dugaan datang satu per satu menimpanya.

“Kontroversi untuk publisiti seseorang itu ada positif dan negatif. Kena tahu mengendali sesuatu isu, jangan cepat melatah, atau terasa hati. Niat kita biar ikhlas untuk bekerja. Sesetengah selebriti cepat melatah. Salah atau tak salah, kita kena relax, orang nak bekerja dengan kita pun senang”

Gelaran ‘gadis liar’ yang diberikan padanya itu, agak kecewa baginya kerana Tasha berpendapat setiap manusia ini tak sempurna dan baginya apa yang dilakukannya adalah bergantung pada niat dan kontroversi baru-baru amat memeranjatkannya sekali. Walaubagaimana pun, dia berpendapat perkahwinan bukanlah jalan untuk menutup segala kontroversi yang ada.

“Memang tak nafikan kahwin itu sebagai jalan yang terbaik tetapi kita usaha siapa yang tentukan?”

Dalam perkembangan lain, Tasha Shilla telah terpilih sebagai salah seorang pengacara Anugerah Skrin 2014 (ASK 2014) disamping Fahrin Ahmad, Amyra Rosli, Nabila Huda, Shukri Yahya, Zul Ariffin, Fiza Sabjahan dan Fara Fauzana. (rtky/hfz)


Erin Malek Kunci Mulut, Suami Minta Tak Diungkit Perkara Lepas

Hujung minggu lalu berlangsung resepsi perkahwinan di sebelah pihak lelaki yang telah mengambil tempat di Dewan Perdana Felda, Kuala Lumpur. Nampak cantik pasangan Erin Malek dan Farriz Fauzy buat sekelian kalinya diraikan keluarga dan sahabat terdekat.

Kami sertakan beberapa keping gambar sekitar resepsi kedua pasangan ini untuk tatapan anda.

Namun masih ada sebenarnya persoalan dari para peminat dan media sendiri yang belum terjawab oleh pasangan ini lebih lebih lagi khabar angin mengatakan mereka mengadakan parti kecil selepas resepsi pertama di sebuah kelab hiburan.

BACA: Erin Malek, Suami Difitnah Ke Kelab Hiburan Selepas Resepsi Kahwin

Sinar Harian melaporkan yang Erin Malek lebih selesa ambil pendekatan untuk mengunci mulut daripada memberikan sebarang penjelasan mengenai perkara itu. Usaha media untuk dapatkan penjelasan menerusi talian telefon dan aplikasi sosial, WhatsApp bagaimanapun tidak mendapat reaksi daripada pelakon itu.

Namun, menerusi satu laporan portal hiburan suaminya Farriz Fauzy meminta semua pihak supaya tidak mengungkit perkara yang sudah pun belalu.


Baim Wong Akui Bercinta Dengan Elfira Loy, Lapor Media Indonesia

Sekitar Jun 2013 yang lalu, menerusi program TV MeleTOP pasangan ini tampil seakan sepasang kekasih mesra di kaca televisyen selain aksi Baim Wong sendiri yang secara spontan dan berseloroh mengatakan sedang bercinta dengan Elfira Loy.

Ketika itu Baim Wong hadir ke Malaysia untuk mempromosikan telemovie lakonan beliau bersama Elfira Loy berjudul Untuk Terakhir Kali dan nampaknya lebih setahun berlalu, ada khabar yang mengatakan pasangan ini memang sedang hangat bercinta.

UPDATE-1: Bercakap kepada Berita Harian, Elfira Loy menafikan yang mereka bercinta tetapi tidak menolak jika dijodohkan dan kini memang rapat atas dasar kawan.

Media Indonesia hari ini melaporkan yang Baim Wong & Elfira Loy hadir ke majlis perkahwinan pasangan Raffi Ahmad dan Nagita Slavina di The Ritz Carlton, Jakarta hujung minggu lalu namun media di sana tidak sempat merakam gambar pasangan ini bersama.

Wartawan tabloid NOVA bertemu Baim Wong di tempat letak kereta valet dan sempat bertanyakan tentang gadis yang dibawa bersama ke majlis perkahwinan itu.

“Ada (pacar), dia orang Malaysia. Sudah kenal lama kok, empat tahun yang lalu. Namanya Elfira Loy. Dia di atas, lagi makan. Aku ke bawah cuma mau ketemuan sama orang kok, untuk kasih barang,” ujar Baim Wong seperti dilaporkan media Indonesia.

Hari ini juga, Elfira Loy mengirimkan sekeping gambar beliau bersama Elfira Loy yang berjalan di sekitar Jakarta sempena perlantikan Presiden Indonesia yang baru, Joko Widodo. Pandai Elfira Loy mahupun Baim Wong sorokkan hubungan mereka selama ini. (rtky/m)


Zul Ariffin Akui Ke Kelab Hiburan, Gadis Seksi Hanya Peminat

Awal bulan ini, timbul khabar angin mengatakan pelakon yang semakin popular menerusi drama Rindu Awak 200% ini berhibur sehingga mabuk selain sekeping gambar beliau bersama seorang gadis seksi berpelukan tersebar di internet.

BACA: Zul Arffin Didakwa Bersosial Sehingga Mabuk, Berpelukan Dengan Gadis Seksi

Membuka mulut akhirnya kepada mStar Online hari ini, Zul Ariffin mengakui yang beliau ada hadir ke sebuah kelab hiburan untuk menikmati persembahan live band sebelum beliau disapa oleh seorang peminat wanita yang mahu bergambar.

“Ketika kejadian saya sedang menonton persembahan live band di sebuah kelab dan disapa oleh wanita berkenaan untuk mengambil gambar dan saya sekadar memenuhi permintaannya. Selepas gambar itu tersebar saya sedar ia satu kesilapan besar kerana cara itu agak berlebihan sehingga menimbulkan salah faham di kalangan peminat,” jelas Zul Ariffin.

Pelakon ini turut menambah yang beliau tidak menyalahkan wanita itu selepas gambar tersebut mula tersebar namun kesal dengan ada pihak yang cuba memutarkan cerita sebenar disebalik gambar tersebut dan akan lebih berhati hati selepas ini.

“Serba salah untuk menolak permintaan peminat untuk bergambar atau menegur cara mereka kerana bimbang mereka berkecil hati. Namun kejadian itu memberi pengajaran kepada saya untuk lebih berhati-hati apabila bergambar dengan peminat wanita selepas ini,” tambahnya.

Dalam perkembangan lain, Zul Ariffin telah terpilih sebagai salah seorang pengacara Anugerah Skrin 2014 (ASK 2014) disamping Fahrin Ahmad, Amyra Rosli, Nabila Huda, Shukri Yahya, Tasha Shilla, Fiza Sabjahan dan Fara Fauzana. (rtky/m)


Lee Kwang Soo Sah Sertai Running Man Ke Malaysia November Ini

Berita baik buat peminat Lee Kwang Soo dalam program variasi TV popular Korea, Running Man selepas jejaka yang popular dengan gelaran pengkhianat dalam program itu mengesahkan bakal hadir bersama empat rakan lain ke Malaysia pada 1 November ini.

Sebelum ini hanya empat anggota rancangan realiti popular itu iaitu Kim Jong Kook, HaHa, Song Ji Hyo dan Jee Seok Jin mengesahkan kehadiran mereka ke Malaysia untuk sesi bertemu peminat yang dinamakan Race Start Season 2 In Malaysia.

Kehadiran Lee Kwang Soo kali kedua ke Malaysia ini pastinya akan menarik lebih ramai peminat untuk hadir sama berhibur dengan barisan anggota Running Man yang lain.

Kepada anda yang masih belum mempunyai tiket, jualan masih dibuka sehingga 23 Oktober 2014 dan tiket-tiket yang dijual pada harga RM729 (VIP), RM499 (Cat 1), RM429 (Cat 2), RM299 (Cat 3) dan RM199 (Cat 4). Maklumat lanjut layari facebook.com/OneHD. Jom!